ועדת הכלכלה, כנסת 16, פרוטוקול מספר 36, 2003-07-09 09:00

שלום שמחון: בוקר טוב, אני רוצה לפתוח את הישיבה.

שלום שמחון: הנושא שעומד על סדר היום שלנו, הצעדים לעידוד ענף התיירות, הוא כבד מאוד.

שלום שמחון: אני רוצה לומר כמה מילות פתיחה.

שלום שמחון: ועדת הכלכלה פותחת כעת בסדרת דיונים בכוונה להזמין את השרים שעובדים מולה בנושאים השונים, כמו שר התעשייה, המסחר והתעסוקה, שר התשתיות הלאומיות ושר התחבורה להצגת ענייניהם בפני הוועדה, מתוך כוונה לראות בוועדה שותפה.

שלום שמחון: לפני שאכנס לנושא שעל סדר היום אני מבקש לומר, בעקבות הסערה שמתחוללת בימים האחרונים סביב ההתערבויות השונות בנושא ההקלות לערוץ 10 והמשך התחרות בטלוויזיה המסחרית, אני רוצה להודיע שאנחנו נזמן לישיבה בשבוע הבא שעוסקת בערוץ 10 גם את שר המשפטים יוסף לפיד שקיבל החלטה, לפחות על-פי הפרסומים בעיתונים, לעכב את ההקלות, אחרי שהוועדה דנה בהן ממושכות.

שלום שמחון: אנחנו מתכוונים להזמין גם את מר משה סאבא ואת אנשי ערוץ 10 לישיבה בשבוע הבא כדי שיוכלו להביע את עמדתם, מתוך כוונה לקדם את הליכי החקיקה.

שלום שמחון: בסך הכול הוועדה עשתה פה עבודה יסודית מאוד ואני חושב שגם העובדה ששר יושב על ברז מסוים, לא משנה באיזה ענף, לא מַספקת כדי שעבודה של ועדת שרים, של ועדת שרים לחקיקה ושל ועדת כנסת שבאמת התעמקה בעניין לעומק תרד לטמיון בגלל איזה ראיון עיתונאי.

שלום שמחון: אני לא נכנס לעניין עצמו, אין לי בזה שום דיעה אישית.

שלום שמחון: בסופו של דבר אנחנו רק רוצים שהתחרות בין ערוצי הטלוויזיה המסחריים תימשך, ובעוצמה רבה.

מל פולישוק-בלוך: אתה לא יכול להתעלם ממה שנאמר.

שלום שמחון: אמרתי שאני לא מתעלם.

אילן ליבוביץ: שר המשפטים סוברני להחליט.

גלעד ארדן: בעיקר אנחנו לא מתעלמים מזה שהשר יוסף לפיד חושב שהוא ראש הממשלה, זה יותר חמור.

שלום שמחון: בכל הכבוד הראוי, אם עיתון מסוים מחליט להעמיד את כל העמודים שלו לטובת עניין מסוים במשך שבוע שלם, אי אפשר שהדבר הזה ישפיע על דרך התפקוד, לא של ועדת הכנסת ולא של השר.

אליעזר כהן: עלי זה משפיע רק לטובה.

אליעזר כהן: כל מה ש"הארץ" כותב – אני עושה בדיוק ההיפך.

שלום שמחון: העניין הזה בלתי אפשרי.

שלום שמחון: פירוש הדבר שהוועדה פה לא קיימת.

שלום שמחון: אנחנו נאפשר לשר המשפטים להופיע בפני הוועדה ולהציג את נימוקיו כדי שההליך הזה לא יעוכב.

שלום שמחון: הכול מבינים שאם בשלושה השבועות הקרובים הנושא לא יגיע לידי מיצוי בכנסת, בעצם תם הסיפור של ערוץ 10, או יותר נכון תם הסיפור של המשך התחרות בין ערוצי הטלוויזיה המסחריים.

שלום שמחון: בכל הכבוד, אפשר לבוא הנה ולומר לנו: שקלנו את העניין, הגענו למסקנה שלמרות ההחלטה של ועדת השרים אנחנו לא מעוניינים להמשיך בתהליך בשל נימוק מסוים.

שלום שמחון: הוא יכול להיות הנימוק הטוב ביותר בעולם, אני לא אומר שלא.

שלום שמחון: אני לא מביע את עמדתי על הנימוק הזה, אני לא נגד הדובר ולא נגד מי שהחליט בעקבות העניין.

שלום שמחון: אבל לכל אחד מאיתנו ברור לחלוטין שזה לא יכול להיות במקרה הזה.

שלום שמחון: בסך הכול הוועדה הניעה את הממשלה לעשות תהליך.

שלום שמחון: הוקמה ועדת שרים שעשתה פעולה חשובה באמת, הניחה את ההצעה על שולחן הכנסת וזה היה אמור לעלות להצבעה ביום שני הקרוב.

שלום שמחון: אבל מישהו קטע את התהליך בהחלטה אישית.

שלום שמחון: הוא יכול לחזור לוועדת השרים לחקיקה ולקדם תהליך אחר.

מל פולישוק-בלוך: אני מוכרחה להתייחס.

מל פולישוק-בלוך: יש לי שתי הערות.

מל פולישוק-בלוך: אל"ף, אנחנו כוועדה שעוסקת בנושא כבר זמן רב לא יכולים להתעלם ממה שנאמר מפי זה שרוצה לרכוש או להשתתף ברכישה.

מל פולישוק-בלוך: אנחנו לא יכולים להתעלם מזה, זה דבר מהותי מאוד.

מל פולישוק-בלוך: הוא הולך לעשות משהו שמנוגד לעקרונות של תחרות חופשית.

מל פולישוק-בלוך: אגב, זה כל-כך מהותי שזה יכול לשנות את ההחלטה שלנו.

מל פולישוק-בלוך: אתה יודע שאני תמכתי בעמדה כן לתת להם הקלות.

מל פולישוק-בלוך: מאידך גיסא, אני לא מסכימה שלשר משפטים במדינת ישראל, שצריך להעביר את זה גם בחקיקה, אין לו say ואסור לו להתייחס לדברים כל-כך מהותיים של חופש הביטוי במדינת ישראל.

גלעד ארדן: הוא הודיע כבר מה התוצאה הסופית, הוא אמר שהוא כבר החליט.

אליעזר כהן: הליברל-הדיקטטור כבר החליט לסגור את ערוץ 10.

שלום שמחון: תודה.

שלום שמחון: אנחנו רוצים לעבור לסדר היום.

שלום שמחון: הנושא שעומד על סדר היום, כמו שאמרתי, הוא צעדים לעידוד ענף התיירות.

שלום שמחון: ענף התיירות נמצא במשבר מזה תקופה ארוכה.

שלום שמחון: הוא אחד הענפים הכלכליים החשובים ביותר במשק הישראלי.

שלום שמחון: תחזיות הצמיחה שלו בשנת 2000 היו גבוהות מאוד.

שלום שמחון: המשבר המתמשך בשלוש השנים האחרונות נובע בעיקר ממה שמתרחש באזורנו.

שלום שמחון: אני רוצה להיזהר מלהכניס כאן נימות פוליטיות מכיוון שבאמת העניין הזה חשוב מאוד.

שלום שמחון: אנחנו מודעים לעובדה שיש ירידה דרסטית במספר התיירים שמגיעים לישראל, ובענף בכלל, שנוגע לשלוחות רבות, הרבה מעבר למי שבא למדינת ישראל ומתארח במלון.

שלום שמחון: זה כולל גם את חברות התעופה, את סוכני הנסיעות, את מורי הדרך, את ענף המזון, את המסעדות.

שלום שמחון: בקיצור, שורה ארוכה של הרבה מאוד אנשים שעוסקים בעניין הזה, שפרנסתם נפגעה.

שלום שמחון: מתוך הכרותי אתך, אדוני השר, מישיבתנו סמוך זה לזה בממשלה הקודמת אני יודע שניסו לעשות פעולות מסוימות, שאני לא יודע עד כמה הן הצליחו.

שלום שמחון: אנחנו נשמח אם תגלה לנו טפח מהתכניות העתידיות, שאולי יוציאו את הענף הזה מהמשבר שהוא שרוי בו.

שלום שמחון: אני מקווה מאוד שההודנה תגיע גם לענף התיירות, מהר ככול האפשר.

שלום שמחון: אני מצטער שנאלצתי להתעכב מעט בגלל שעסקתי בעניין אחר, שאגב אני חושב שהוא חשוב גם לך כשר בממשלה.

שלום שמחון: ראיתי אתמול טור אישי באחד מערוצי הטלוויזיה.

שלום שמחון: אני חושב שבהחלט חשוב שגם אתם תתנו לעניין הזה ביטוי כי בסך הכול אנחנו משתדלים לעשות כל מאמץ כדי לקדם את כל העניינים שעומדים על שולחן הוועדה הזאת.

שלום שמחון: זאת ועדה שבדרך כלל איננה עוסקת בעניינים פוליטיים אלא באמת מנסה לסייע למשק להניע תהליכים ככל האפשר, ללא מחלוקת בין הצדדים הפוליטיים המפלגתיים בתוך הכנסת.

שלום שמחון: אנחנו מעוניינים לתת כתף גם לענף שאתה עומד בראשו.

שלום שמחון: אני מודה לך מאוד, אדוני השר, על שאתה מתארח אצלנו בוועדה ואני מקווה שזו לא תהיה הפעם האחרונה.

בנימין אלון: קודם כול, תודה רבה לך, מכובדי יושב-ראש הוועדה.

בנימין אלון: אני מעריך מאוד את הדיון הזה כי הוא לא נובע מאיזה פרובוקציה או מאיזה בעיה דחופה אלא מתוך ראייה אמיתית של פרלמנט שרוצה לפקח ולראות איך השרים והמשרדים, שנמצאים בעצם תחת אחריות הפיקוח של הכנסת, מתפקדים, וכך צריך להיות.

בנימין אלון: אם אפשר עוד הערה, קראתי היום שהיושב-ראש הזמני של מפלגת העבודה, חבר הכנסת שמעון פרס, הציע דבר שאני חושב שיוכל להוסיף המון לדמוקרטיה הישראלית, שתקימו ממשלת צללים ושיהיה שר תיירות של האופוזיציה שכל הזמן ינשוף בעורף, באופן אמיתי ולא פרובוקטיבי, וכך בכל משרד ומשרד.

בנימין אלון: זה תפקיד הכנסת, זה תפקיד הוועדות.

בנימין אלון: לכן אני שמח מאוד לשבת בוועדה שכונסה על-ידך באופן ענייני לצורך ראיית מצב ענף התיירות, שאכן נמצא במשבר, כמו שציינת, מאז ספטמבר 2000.

בנימין אלון: אני אתן סקירה קצרה.

בנימין אלון: הכנו פה מצגת ואני אלווה אותה.

בנימין אלון: רק אקדים לה הקדמה קצרה ואשמח להתייחס לשאלות ולהערות של חברי הוועדה.

בנימין אלון: כעיקרון, אנחנו שרויים במשבר שהתחיל בספטמבר 2000.

בנימין אלון: זה היה ראש השנה תשס"א בתאריך מאוד-מאוד טעון כי היו המון השקעות והיערכות גדולה מאוד לקראת שנת 2000 כשנת תיירות.

בנימין אלון: זה התבטא בהרבה כסף, הרבה אנרגיה, הרבה השקעות מכל הסוגים שגם הוכיחו את עצמן ממש עד לאותה נקודה בה פרצו הפרעות, ומאז שיאסר ערפאת החליט לעשות את מה שעשה אנחנו במשבר.

בנימין אלון: אם יש עדיין תוצאות יפות לשנת 2000 – ואתם תראו תיכף חלק מהנתונים – זכרו נא שכאשר אני מציין את שנת 2000 כשנה טובה – זה עד ספטמבר, כלומר צריך להוריד את החודשים האחרונים של שנת 2000 כי המשבר היה בנקודת זמן ברורה מאוד.

בנימין אלון: משבר התיירות העולמי התחיל בספטמבר 2001 עם האירוע של נפילת המגדלים התאומים בניו-יורק והפיגוע בוושינגטון ב-11 בספטמבר שהיו לו השלכות משמעותיות מאוד בהרבה מקומות בעולם.

בנימין אלון: כלומר שנוסף גם הוא על שונאינו.

בנימין אלון: מעבר למשבר הגדול שהיה לנו ב-2000, נוספה עוד ירידה בתיירות העולמית, פחד מטיסות ודברים נוספים שהיו להם השלכות עלינו.

בנימין אלון: כך שהענף הזה, התעשייה הזאת היתה במצב קשה מאוד.

בנימין אלון: הטיפול היה צריך להיעשות בשלושה שלבים.

בנימין אלון: השלב הראשון הוא שלב ההחייאה המידית, או שלב העזרה הראשונה, שלב הסיוע המידי.

בנימין אלון: זה היה יותר על בסיס של סיוע ממשלתי בצורה של הלוואות בעיקר.

בנימין אלון: כמו כל דבר, לוקח זמן עד שאתה מגבש את סל ההלוואות, עד שאנשים יכולים לעמוד בהן.

בנימין אלון: יש דברים שרק עכשיו אנחנו מצליחים ללמוד מן השגיאות של הסלים שניתנו לבתי-מלון, למורי דרך, לעסקים אחרים.

בנימין אלון: הענף – זה לא רק בתי-מלון אלא זה גורמים רבים מאוד.

בנימין אלון: ניסינו לעזור ככל האפשר.

בנימין אלון: חלק מזה כמובן התחיל לפניי.

בנימין אלון: אני הגעתי לתפקיד לצערי בעקבות אירוע טרגי – ואם זה לא היה אמיתי זה היה נשמע כמו סרט – החלפתי שר תיירות שנרצח בבית-מלון בירושלים על הרקע שאנחנו מדברים עליו.

בנימין אלון: הוא היה הראשון שהתחיל לטפל בעזרה הראשונה הזאת.

בנימין אלון: יש דברים שלקחו זמן רב ואני הייתי צריך לסיים אותם או לשנות חלק מהם.

בנימין אלון: מעבר לטיפול הראשוני, היה צריך להיות טיפול הישרדות, לדאוג שהתשתיות האנושיות והתשתיות הפיזיות של מה שנשאר, של הגרעין, לא יקרוס כדי שכאשר יחלוף המשבר לא נצטרך להתחיל הכול מהתחלה.

בנימין אלון: ומעבר לעזרה הראשונה ואחר-כך להישרדות הגיע השלב השלישי שאני קורא לו שלב הצמיחה, לחזור לצמיחה ולהפוך להיות שוב גורם שיש לו תרומה משמעותית לתמ"ג של המדינה, וגורם שיש לו תרומה משמעותית לתעסוקה של המדינה.

בנימין אלון: כמובן שתמיד שלבי הביניים הם אפורים, הם לכאן ולכאן.

בנימין אלון: אני מעריך כיום, לפני שאכנס לפרטים, שאנחנו – בעזרת השם, רק שזה ימשיך כך, ויותר טוב מזה – נמצאים במעבר בין ההישרדות לצמיחה.

בנימין אלון: אנחנו רואים ניצנים ראשונים של צמיחה.

בנימין אלון: אם יש פה חברי כנסת שאינם ירושלמים שישנים בבתי-מלון והיו כאן גם בשנה שעברה, הם יכולים להשוות פשוט לפי הלובי של המלון.

בנימין אלון: זה נתון שאתה יכול פשוט להרגיש בו.

בנימין אלון: אבל אני אדבר על הנתונים שיש לנו בצורה מסודרת יותר, על-פי מספר לינות.

אבי אלה: זה נקרא "מדד החלונות החשוכים".

בנימין אלון: אני מדבר על נתונים של מספר לינות, מספר כניסות לארץ, הזמנות לקראת אירועים לחודשים הקרובים.

בנימין אלון: יש לנו כמה אינדיקציות.

בנימין אלון: אני אומר, לא להיכנס לאופוריה, הדברים רגישים מאוד וטעונים אבל אנחנו בשלב המעבר ממאבק ההישרדות למאבק הצמיחה.

בנימין אלון: גם את היעדים שלנו אנחנו מציבים באותו אופן.

בנימין אלון: אנחנו לא מציבים יעד בלתי אפשרי לשנת 2003, שנותרה לנו רק מחצית ממנה.

בנימין אלון: כל מה שיוצג כאן זה יעדים לשנת 2003.

בנימין אלון: יש כמובן תכנית חומש שאני לא אדבר עליה פה, שמתייחסת גם לשנת 2010.

בנימין אלון: אני אומר שוב, במציאות הישראלית, שכאשר אתה מפסיד "מבזק חצי" אתה כבר לא בעניינים, בואו נדבר על 2003.

בנימין אלון: בשנת 2003 היעדים שאנחנו מציגים זה לא 3 מיליון תיירים, מספר התיירים שכמעט היה לנו בשנת 2000.

שלום שמחון: הצעדים שאתם הולכים להציג עכשיו לוקחים בחשבון שהמצב הבטחוני הקשה ימשך או שהוא לא ימשך?

בנימין אלון: אגע בזה מיד.

בנימין אלון: זה שאלת המפתח.

בנימין אלון: הצעדים שלנו מתייחסים לאפשרות צמיחה בכל התחומים של הענף שלנו – ומיד נפרט את זה – בשנת 2003.

בנימין אלון: כאשר הגעתי למשרד האווירה הכללית היתה, גם אצלי וגם אצל גורמים בענף:

בנימין אלון: בואו נכין את התכנית של היום שאחרי.

בנימין אלון: אין מה לעשות עכשיו, בין כה זה המצב, ככה זה.

בנימין אלון: אני קצת מקצין, אבל המחשבה היתה: נכין את התכנית של היום שאחרי.

בנימין אלון: כאילו זה מין אירוע כזה שיכול לקחת שבוע, חודש, חצי שנה אבל הוא יחלוף ויהיה בסדר.

בנימין אלון: "תעזור לנו לשרוד את המכה עם קצת עזרה ראשונה, אבל בואו נתחיל".

בנימין אלון: אני חלקתי על התפיסה הזאת, ואני חושב שנכון עשיתי, ואני חושב שנכון עשה המשרד ונכון עשה הענף שנערך בהתאם ועובדה שהמשבר הזה נמשך כבר שלוש שנים.

בנימין אלון: היינו צריכים לעשות סווייץ' בראש וללמוד איך מפעילים תיירות כשהגורם החיצוני לא נותן אווירה מסחרית של תיירות.

בנימין אלון: זה חייב לשנות בצורה קיצונית את סעיפי התקציב.

בנימין אלון: זה חייב לשנות בצורה קיצונית את שיטת השיווק.

בנימין אלון: אתה לא יכול לרמות את העולם.

בנימין אלון: אתה לא יכול לפרסם מודעה בעמוד שלם ב"לה-מונד" או ב"ניו-יורק טיימס": "בוא לאילת", עם השמש והבגד-ים היפה והים הכול, ורק אל תסתכל ב-CNN ואל תסתכל ב-BBC ואנא אל תראה חדשות, ואל תראה שיש גם "קוסטה דל סול" ו"פלמה דה מיורקה", ששם השמש לא פחות יפה.

בנימין אלון: אי אפשר לעבוד ככה.

בנימין אלון: בזמן משבר כזה אתה לא יכול להמשיך להפטיר כדאשת

בנימין אלון: קד עם אותה שיטת שיווק, עם אותם כלי עבודה שהיו לך בעבר.

בנימין אלון: פה היה צריך למצוא מיד את הדרך איך לשרוד ואיך אפילו להשתדל להצליח להוציא מתוק מעז.

בנימין אלון: לעתים בשעת משבר כאשר אתה צריך לגרד את החבית אתה מגלה כוחות נפש וכוחות אחרים שלא היית מגלה לו הכח היה זורם על מי מנוחות.

בנימין אלון: אנחנו החלפנו ממש את כל הדיסק, את כל מערכת השיווק שלנו.

בנימין אלון: אלה דברים שעדיין מתרחשים.

בנימין אלון: ההשקעה שלנו היא כזאת שזה לא יהיה חולף.

בנימין אלון: זאת אומרת, אם באמת הנתונים של הצמיחה, שאנחנו צופים, יגדלו ויתחזקו ונחזור למיליונים אנחנו לא נאבד את כל התשתית הזאת.

בנימין אלון: כדי להמחיש את זה, זה פחות או יותר כמו חנות גדולה, למשל "מייסיס", שמפרסמת בעיתונים גדולים ויש לה שיווק ענקי שבנוי על דרך מסוימת.

בנימין אלון: פתאום יש משבר גדול ואז היא שולחת את כל הזבנים והזבניות, במקום שיעמדו שם מובטלים, להסתובב עם תמרוקים מדלת לדלת ולעבור לשיווק ישיר.

בנימין אלון: זה מה שקרה.

בנימין אלון: צריך פתאום לחסוך בהוצאות על שיווק שאין לו טעם ותכלית ולעבור לשיווק ישיר, ולמצוא מי הם הקהלים שיש סיכוי גם בזמן משבר שיוכלו לתת דבר מה.

בנימין אלון: עבדנו פחות או יותר כך.

בנימין אלון: לא הגענו ל-3 מיליון תיירים, כפי שהיה בשנת 2000, אבל הגענו לקצת פחות ממיליון תיירים, לפעמים קצת יותר.

בנימין אלון: אני מקווה שהשנה קצת יותר.

בנימין אלון: זה לגבי התיירות הנכנסת.

שלום שמחון: כמה תיירים היו בשנת 2000?

בנימין אלון: כמעט 3 מיליון תיירים.

בנימין אלון: 2.6-2.7 מיליון תיירים.

בנימין אלון: אם אתה מחשב את שלושה החודשים שהפסדנו אז היינו מגיעים ל-3 מיליון תיירים.

אליעזר כהן: התנועה של הנוסעים היוצאים לא מרמזת על הנכנסים?

בנימין אלון: היא כן מרמזת, בפירוש.

בנימין אלון: אני תיכף אגע בזה.

בנימין אלון: אני לא מאלה שלוחמים בתיירות יוצאת.

בנימין אלון: אני מאלה שמאמינים שכאשר הכול בסדר – הכול בסדר.

בנימין אלון: אבל אני בעד חינוך לישראלים לאהוב ולהכיר את הארץ שלהם ולראות כמה כייף כאן וכמה דברים אפשר לעשות כאן ולא צריך לעשות שם.

בנימין אלון: אני לא בעד לסגור לאנשים את העיניים ולהגיד להם שלא ילכו לשום מקום פרט לארבע האמות שלהם.

בנימין אלון: אבל בואו תראו כמה דברים טובים יש כאן.

בנימין אלון: מיד אני אגע בזה.

בנימין אלון: שלושת היעדים שעבדנו בהם בשיטת השיווק הישיר, בשיטת המיקוד, שלושה קהלים שאם נעבוד בהם חזק יגלו גם במשבר הזה נאמנות וחברות ויביאו תוצאות כלכליות היו: א) בראש ובראשונה הישראלים.

בנימין אלון: התחלנו בקמפיינים מסיביים של "דווקא עכשיו חופשה בישראל", של "טובה הארץ מאוד מאוד", של "תעדיף אותנו במקום את יוון וטורקיה".

בנימין אלון: מיד בוודאי תעלה שאלת המחירים, נגיע לזה, אבל קודם כל נדבר על העיקרון.

בנימין אלון: ואכן בשנה הזאת ובשנה הקודמת הגענו לשיאים בתיירות פנים שלא היו מאז קום המדינה.

בנימין אלון: היו מקומות שלמרות שמספר האורחים ירד דרסטית, לפעמים עד 90% מהתיירים מארצות מסוימים, עלה מספר הלינות ומספר האורחים יותר משהיה בשנת 2000, והפער הזה כוסה על-ידי ישראלים.

בנימין אלון: זה לא אומר שהרווחיות היתה בהתאם.

בנימין אלון: זאת היתה היערכות ראשונה, וההיערכות הזאת תמשיך.

בנימין אלון: כמו שאני אומר, כל הדברים שאנחנו משקיעים בהם, אנחנו לא מתכוונים להשקיע רק זמנית עד שיחלוף זעם.

בנימין אלון: אנחנו מאמינים שאם נשקיע טוב, זה יהיה הלחם שעליו תבוא החמאה של הרווחה שתגיע אחר-כך.

בנימין אלון: בתיירות הפנים אנחנו מאמינים שאנחנו יכולים להגיע לשיאים גדולים יותר.

בנימין אלון: אני אפרט את זה תיכף במצגת.

בנימין אלון: ב) קהל יעד אחר היה היהודים.

בנימין אלון: ג) קהל היעד השלישי היה נוצרים אוהבי ישראל.

בנימין אלון: החלוקה הזאת נעשתה פשוט לאור בדיקות שטח.

בנימין אלון: בדקנו מי מגיע איכשהו, ואיך אפשר לעודד את הגעתם.

בנימין אלון: פשוט שינינו את השיטה מקצה אל קצה.

בנימין אלון: עברנו פתאום לעבוד מול קהילות יהודיות ולימדנו את כל אלה שעובדים איתנו לנקוש בדלת, מרב רפורמי לרב קונסרבטיבי לרב אורתודוכסי, לכנסיות של נוצרים אוהבי ישראל בארצות קתוליות: אוסטריה, איטליה, ספרד, שירדו ב-90%.

בנימין אלון: היה צריך לאתר את הפלח הזה.

שלום שמחון: אבל מה אתה אומר להם?

שלום שמחון: לא במקרה הם הפסיקו לבוא לכאן.

בנימין אלון: אתה אומר להם את האמת.

בנימין אלון: אתה מתחיל לבסס תיירות של קבוצות על בסיס של סולידריות, על בסיס של "למרות הכול אנחנו נהנים לבוא לארץ הקודש, נהנים לבוא לארץ ישראל".

בנימין אלון: לא לוקחים for granted את הביטחון של התייר.

בנימין אלון: עושים את כל המאמצים בכל בית-מלון – אין אף מדינה שמשקיעה ככה – בכל מסעדה, בכל מקום בילוי, החל מחברת התעופה, משקיעים הכול כדי לא סתם להתאבד ולהפקיר ולזלזל בחיים.

בנימין אלון: אבל לא ניתן לטרור לשנות את אורח חיינו, בדיוק כפי שהוועידה של המפלגה הרפובליקנית עשתה כשהיא עברה לני-יורק אחרי אירועי ה-11 בספטמבר.

בנימין אלון: זה עבד, ועדיין עובד.

בנימין אלון: אבל זה מחייב אותך לשנות את השיטה.

בנימין אלון: זאת לא סיסמה.

בנימין אלון: אם אתה לא עובד במודעות בעיתונות אתה חייב להגיע למאגר נתונים אמיתי של הקהל שלך.

בנימין אלון: מאגר הנתונים שלנו מתמלא מיום ליום.

בנימין אלון: פשוט עוד שֵם של קהילה נוצרית, ויש מיליונים כאלה בארצות-הברית ובכל אירופה, קהילות אוהבי ישראל ואוהבי מדינת ישראל, עוד שֵם של קהילה יהודית, עוד איש קשר.

בנימין אלון: העבודה נעשית בפריסת רשת של אנשי קשר מתנדבים, מין בריגדה של תיירנים בהתנדבות בכל כנסייה ובכל בית-כנסת.

בנימין אלון: מעליהם יש מתאמים (coordinators), ואם זה מצריך הקפאה של לשכות שאין להן כרגע תפקיד לעבוד מול הסוכנים כמו קודם אז עושים שינוי מסגנון העבודה הקודם.

בנימין אלון: בקצרה, כך עבדנו וכך אנחנו עובדים גם עכשיו.

בנימין אלון: לפי ההספק וההתחלות הגענו ליעדים שאתם תראו תיכף.

בנימין אלון: השינוי הגדול התחיל מיד אחרי שהתפזרו ענני המלחמה בעירק, הרבה לפני ועידת עקבה.

בנימין אלון: אני לא חסיד של טיפוח נקודת הזמן של ועידת עקבה כנקודת מפנה כי היא יכולה להתפוצץ וליצור שוב אותו משבר שהיה אז, ציפיות גבוהות ומשבר עמוק.

בנימין אלון: אני חסיד של הליכה מדודה ולא כמו ספקולנט עצבני שמשקיע מהר, עושה קופה ובורח מהבורסה ומשאיר אחריו בוקה ומבולקה.

בנימין אלון: את הצמיחה התחלנו לראות מיד אחרי פסח.

בנימין אלון: והערה אחרונה, שאחריה ניכנס למצגת, החודשים הראשונים של השנה היו החודשים הכי קשים לתיירות מאז ספטמבר 2000.

בנימין אלון: אלה היו חודשי מלחמת עירק.

בנימין אלון: אני חושב שהייתי שר התיירות היחיד בעולם שהכיר אישית את כל התיירים שלו ...

בנימין אלון: הגענו למצב שאני התפללתי שיהיו כמה שפחות כי לכל אחד הייתי צריך לספק ערכת מגן נגד גז ולדעת אם הוא במלון, ואוי ואבוי אם הוא לא במלון, אז איפה הוא נמצא ואיך מאתרים אותו?

בנימין אלון: כאשר זה חלף – כמו הסיפור הידוע על העז שיצאה – פתאום כל המלחמות קטנות עלינו והכול התחיל לצמוח בצורה דרסטית.

בנימין אלון: בחודש אפריל היתה עלייה, בחודש מאי – 36% יותר ממאי הקודם, בחודש יוני – אני מחכה לתוצאות שיגיעו עוד שבוע.

בנימין אלון: הכל מנתוני הלשכה המרכזית לסטטיסטיקה.

בנימין אלון: אני מקווה מאוד שכך זה ימשיך הלאה עד לסוף השנה הלועזית הזאת, למרות החסר הנורא של החודשים ינואר-פברואר ורוב מרס.

בנימין אלון: כל הנתונים האלה זה יעדים שהצבנו לפני אפריל ואנחנו עדיין עומדים בהם.

בנימין אלון: אני מקווה שנעמוד בהם ונצליח.

בנימין אלון: זאת, כהקדמה, שיטת העבודה.

בנימין אלון: לא נגעתי בתחומים אחרים של תשתיות, תיירות כפרית וכולי.

בנימין אלון: אני אנסה לגעת בהם במצגת שיציג לכם מנכ"ל המשרד, מר אהרון דומב, אם אפשר.

בנימין אלון: אני לא מנומס, אולי הייתי צריך להציג את האנשים שבאו לכאן.

בנימין אלון: אני לא אציג את כולם.

שלום שמחון: אם אתה רוצה לפרגן, אתה יכול.

בנימין אלון: את המנכ"ל מר אהרון דומב (דומפה) הייתי בטוח שכולם מכירים, מר גדעון שניר הסמנכ"ל, גברת דניאלה אהרוני שעובדת עם המנכ"ל, מר יוסי קליגר, ועובדי המשרד ימחלו לי, כל אחד לפי כבודו.

בנימין אלון: נמצאים פה אנשים מהענף, נשיא התאחדות בתי-המלון מר אבי אלה, מר אבי רוזנטל שהוא מנכ"ל התאחדות בתי-המלון, מר עמי אתגר מלשכת התיירות הנכנסת, מר רפי גלס – יושב-ראש אגודת מורי הדרך, מר ישראל (איזי) בורוביץ – מנכ"ל ארקיע ומר איתמר ברטוב – מזכיר חברת אל-על.

בנימין אלון: לא ציינתי את כולם.

שלום שמחון: חבר הכנסת אליעזר כהן, מאחר ותיק התחבורה נמצא אצלכם אז אני מקווה מאוד שהמצגת שעושים לנו היום בנושא ענף התיירות היא גם כן לא כאילו, כמו ההפרטה של אל-על.

שלום שמחון: שזה לא יהיה גם כאילו אלא שתהיה הפרטה על באמת.

אליעזר כהן: ההפרטה של אל-על עברה והיא תעבור.

אליעזר כהן: אצל השר בנימין אלון אין שום "כאילו", אני מכיר אותו.

מל פולישוק-בלוך: מה זה "כאילו"?

מל פולישוק-בלוך: לא קניתם?

מל פולישוק-בלוך: לא שילמתם כסף?

שלום שמחון: תאמין לי, כאילו.

ישראל בורוביץ: הפרטת אל-על זה דבר מעניין.

ישראל בורוביץ: המציאו במדינת ישראל דבר חדש: הפריטו חברה והחברה נשארה בבעלות ממשלתית.

ישראל בורוביץ: להפריט בלי להפריט.

מל פולישוק-בלוך: אלא אם כן אני אקנה את הכול.

ישראל בורוביץ: לא נותנים לך.

ישראל בורוביץ: במשך שנה וחצי אסור לך לגעת בזה.

איתמר ברטוב: שנה וחצי לעומת הנצח זה זמן קצר מאוד.

שלום שמחון: בשנה וחצי אפשר לחסל גם את הברזלים.

אילן ליבוביץ: הם יקחו גם את הכיסאות ולא ישאירו שם כלום.

שלום שמחון: אני יכול להגיד לך את זה כמושבניק, אם תיתן לי שנה וחצי אני לא אשאיר לך אבן על אבן.

שלום שמחון: לעצם העניין, מאחר ואנחנו צריכים לאזן כי לשר יש דיעות משלו אז אני מקווה שכאילו האינתיפדה לא נגמרה, וכאילו הפריטו את אל-על, וכאילו, כאילו, כאילו.

שלום שמחון: אני מקווה שבסוף עוד יהיה משהו.

אליעזר כהן: אל תדאג, הוא יודע שפרס יביא לנו את השלום.

שלום שמחון: בבקשה אדוני מנכ"ל משרד התיירות.

אהרון דומב: אדוני השר, אדוני היושב-ראש, חברי הכנסת, אתן כמה נתוני רקע כדי שתדעו על מה אנחנו מדברים.

אהרון דומב: כל נתוני הרקע על התמ"ג מבוססים על נתונים של הלשכה המרכזית לסטטיסטיקה.

אהרון דומב: זה לא הומצא במשרד התיירות.

אהרון דומב: בשנת 2000 התמ"ג היה 496 מיליארד שקל, מתוכם 32 מיליארד שקל (כ-6.5%) כתוצאה מפעילות התיירות במדינת ישראל.

אהרון דומב: החלוקה של ה-32 מיליארד שקל, שהיא משמעותית מאוד היא: 11.5 מיליארד שקל מתיירות הפנים ו-20.5 מיליארד שקל מהתיירות הנכנסת.

אהרון דומב: בשנת 2002 התמ"ג היה 486.8 מיליארד שקל, מתוכם 19.8 מיליארד שקל תרומת התיירות (שמהווים 4.1%).

אהרון דומב: אבל בחלוקה שימו לב להיפוך: 12.4 מיליארד שקל זה מתיירות הפנים ו-7.4 מיליארד שקל מהתיירות הנכנסת.

אהרון דומב: אלה ההבדלים בתמ"ג.

אהרון דומב: בעמוד השני מצוין נתון שהוא משמעותי מאוד לכולנו: תרומת התיירות לתעסוקה.

אהרון דומב: ב-2000 היו מועסקים בעקבות התיירות 186,200 אנשים (כ-8.4% מכלל המועסקים במשק) לעומת 115,600 בשנת 2002 (שמהווים 5.1% מכלל המועסקים במשק).

אהרון דומב: אנחנו יכולים לראות את ההבדלים ואת הנפילה מבחינת התעסוקה.

אהרון דומב: מכאן אנחנו עוברים ליעדים של משרד התיירות כפי שהציג השר.

אהרון דומב: אלה יעדים שחלקם כבר בוצע במהלך שנת 2002, לקראת סוף השנה, ובוודאי ב-2003, על-פי המדיניות שהשר הציג קודם.

שלום שמחון: אולי תוכל לתת לנו עוד נתון אחד לפני כן.

שלום שמחון: כמה עובדים עבדו בענף הזה לפני המשבר וכמה מועסקים בו היום?

אליעזר כהן: למרות שכל זה הוא עוד בלי קזינו.

בנימין אלון: יש שתי רמות תעסוקה, עקיפה וישירה.

בנימין אלון: קודם כול העובדים המועסקים ישירות בענף: מורי דרך, עובדי בתי-מלון וכולי.

בנימין אלון: יש גם תעסוקה עקיפה, וגם לזה יש שיטת חישוב שמתייחסת לכל הניזונים מהתעשייה הזאת, כמו מסדרת הפרחים שבגלל שהמלון לא מעסיק אותה לא באה, וכך עוד גורמים רבים ושונים.

בנימין אלון: הנתונים שניתנו כאן הם על גורמי תעסוקה עקיפה.

יוסף קליגר: תעסוקה ישירה זה בערך מחצית מהתעסוקה הכוללת.

בנימין אלון: נפרט את זה במדויק.

בנימין אלון: כמה פוטרו בבתי-מלון?

אבי רוזנטל: במלונות היו 37,000 עובדים באוקטובר 2000, זה ירד עד 17,000 עובדים וכעת זה קצת עלה ל-19,000 עובדים.

אבי רוזנטל: על כל עובד במלון על-פי הנוסחה יש 3 עובדים נוספים שקשורים לתיירות.

עמי אתגר: כ-60,000 עובדים ירדו בכל המערכת, מתוכם כ-30,000 עובדים ישירים בתיירות.

בנימין אלון: אלה פחות או יותר הנתונים.

בנימין אלון: אפשר לעשות חישוב פשוט ופשטני.

בנימין אלון: יש הבדל בין תייר מאמריקה לתייר מאירופה, כמה הוא מכניס לתמ"ג, אבל פלוס-מינוס, תייר שמגיע לכאן לשבוע או שבוע-פלוס משאיר בין 1,200 ל-2,000 דולר.

בנימין אלון: תכפילו את זה במיליון – זה התרומה שלו לתמ"ג.

בנימין אלון: בתעסוקה: כל תייר בתקופה כזאת מעסיק פלוס-מינוס 10 עובדים ולמעלה מזה, ביניהם החדרנית ואחרים.

בנימין אלון: על-פי זה אפשר פחות או יותר לחשב – אני עושה את זה בפשטנות – כאילו כל 100,000 תיירים נכנסים שנצליח להביא יביאו 4,000 מקומות עבודה.

בנימין אלון: תיירות פנים מביאה קצת פחות, משיקולים שונים של רווחיות, של מתח המחירים ועוד דברים.

בנימין אלון: כל 100,000 תיירים יביאו תוספת של 200 מיליון דולר לתמ"ג.

בנימין אלון: זה בחישוב גס ופשטני אבל זה בסיס החישובים.

אהרון דומב: המשימה הראשונה היא הגדלת היקף תיירות הפנים ותיכף אני אתעכב על מה שאנחנו עושים.

אהרון דומב: המשימה השנייה היא הגדלת היקף התיירות הנכנסת ותיכף תראו את המספרים.

אהרון דומב: המשימה השלישית היא יצירת תשתיות תיירות בערי תיירות, וזה נקודה רחבה שצריך לדבר עליה.

אהרון דומב: המשימה הרביעית היא יצירת בסיס כלכלי תיירותי בנגב.

אהרון דומב: והמשימה החמישית, שדרוג המוצר התיירותי במסלולים ואתרים.

מל פולישוק-בלוך: למה רק בנגב?

מל פולישוק-בלוך: אני בעד לתת לגליל ולרמת הגולן.

מל פולישוק-בלוך: אני תמיד דואגת לרמת הגולן.

בנימין אלון: אלה המשימות ל-2003.

בנימין אלון: אנחנו תיכף נסביר הכול.

שלום שמחון: כשיהיה לנו ראש ממשלה מהגליל אז אנחנו נצליח.

אהרון דומב: נאמר: "הרוצה להעשיר – יצפין, הרוצה להחכים - ידרים".

אהרון דומב: ב-2002 המצב בתיירות הפנים: 14 מיליון לינות, כולל מלונות ואירוח כפרי.

אהרון דומב: ההכנסה הכוללת – 12.4 מיליארד שקל.

אהרון דומב: מספר המועסקים – כ-76,600.

אהרון דומב: היעד ל-2003: בשנת 2003 יש לנו צפי לגידול ב-400,000 לינות.

אהרון דומב: דעו לכם שזה קשה כי בשנים האחרונות – בעיקר בשנתיים האחרונות – עודדנו מאוד את תיירות הפנים אבל צריך לזכור שלהוסיף עוד לינות של ישראלים במצב הכלכלי הקשה במדינה זה יעד קשה ורציני.

בנימין אלון: וגם הגענו כבר למתח מסוים שקשה לעבור אותו.

עמי אתגר: מול החזרה של ישראלים לסיני.

אהרון דומב: הגידול בתרומה לתמ"ג של 400,000 הלינות האלה מסתכם ב-240 מיליון שקל.

אהרון דומב: הגידול במספר המועסקים – כ-1,500.

בנימין אלון: כל יעד שמוצג כאן, כמו שאמרתי, הוא בצניעות.

בנימין אלון: זאת אומרת, הוא רק לשנה הזאת פר הנתון הזה.

בנימין אלון: אנחנו לא מדברים על דברים נוספים שקשה אחרי זה לאמוד אותם.

בנימין אלון: בזה ניבחן, בסוף השנה נראה האם עמדנו בדברתנו או לא עמדנו בה.

בנימין אלון: זה גם לוח עבודה עבורנו.

אהרון דומב: זה מְכּוּמַת מספרית כדי שלא יהיה מקום לברוח מהצדדים.

אהרון דומב: בחודשים ינואר-מאי 2003 אנחנו נמצאים בסדר גודל של 5.4 מיליון לינות.

אהרון דומב: זה פיגור מה לעומת היעד אבל אני מזכיר את מה שציין השר, שבחודשים ינואר, פברואר וכמעט כל מרס היתה מלחמת עירק שהורידה כמובן גם את הנתונים של הלינות בתיירות הפנים.

אהרון דומב: אבל כבר באפריל היו 1.2 מיליון לינות ובמאי כ-1 מיליון לינות.

אהרון דומב: זה משפר את הנתונים ואנחנו צועדים לקראת היעד, לצפי לגידול של 400,000 לינות.

אהרון דומב: אני רוצה להציג פה אבני דרך, לא רק במספרים אלא גם כדי שתחושו את העניין.

אהרון דומב: יש פה הגדרה, יש פה מועדים של סיום מתוכנן, יש פה עדכון וסטטוס איפה נמצא כל אחד מהעניינים.

שלום שמחון: אתה כמנכ"ל מקצועי, כאשר אתה מתפלל בבוקר אתה מתפלל שהאינתיפדה תיפסק או שיטביעו אותם בים המלח?

אהרון דומב: אדוני היושב-ראש, אדוני השר, על-פי הוראות התקשי"ר אסור לי להתבטא בעניינים פוליטיים, לכן אני מרוכז בתפקידי.

איתמר ברטוב: שתי האפשרויות שהצגת יביאו כמובן לאותה תוצאה.

שלום שמחון: פשוט יש כאן שר תיירות שנורא מתאמץ שתהיה פה תיירות אבל ראש המפלגה שלו עושה בדיוק ההיפך, אז אני כבר לא מבין מי עומד איפה.

בנימין אלון: אדוני היושב-ראש, בוא נשתדל להיות ענייניים.

בנימין אלון: אני רוצה לומר משפט רציני אחד על זה.

בנימין אלון: השאיפה שלי ידועה לכולם, ואני חושב שמה שמר איתמר ברטוב אמר הוא נכון, לא כבדיחה.

בנימין אלון: כולנו מסכימים שמה שהפריע לתיירות זה הטרור.

בנימין אלון: כולנו מסכימים שאם יחוסל הטרור התיירות תפרח.

בנימין אלון: יש מחלוקת פוליטית, שלדעתי כרגע איננה קשורה לנושא, האם שלום יביא ביטחון, או ביטחון וחיסול תשתיות הטרור יביא שלום.

בנימין אלון: בואו נשאיר את זה למקומות שבהם זה נדון.

מל פולישוק-בלוך: אדוני השר, אתה לא יכול להתעלם מהקשר.

מל פולישוק-בלוך: גם שר האוצר הבין שיש קשר ואם הוא רוצה לשפר את הכלכלה הוא צריך לעשות משהו כדי שייפסק הטרור.

מל פולישוק-בלוך: גם אתה צריך הפנים את זה.

בנימין אלון: זה לא קשור.

בנימין אלון: אם אתם רוצים להיות ועדת הכלכלה ---

מל פולישוק-בלוך: לא, זה עניין תיירותי, לא עניין מדיני.

בנימין אלון: אני חולק עליך, חברת הכנסת פולישוק-בלוך.

בנימין אלון: אני לא חסיד של שיטת הממשל הנוכחית.

בנימין אלון: הסיעה שלנו היתה הסיעה היחידה כמדומני שדגלה במשטר נשיאותי כדי ששרים יהיו מקצועיים ויעסקו בתחום שלהם.

בנימין אלון: הם יהיו פוליטיים במובן הזה שראש הממשלה או הנשיא ממנה אותם לארבע שנים על-פי השקפתו אבל לא יקרה מה שקרה בתיירות למשל, שבאותה קדנציה מונה השר ליפקין-שחק ואז כשראש הממשלה ברק התפטר התחלף גם השר, ולצערנו השר רחבעם זאבי (גנדי) נרצח ואני החלפתי אותו.

בנימין אלון: אני התפטרתי מסיבות פוליטיות ולא מסיבות ענייניות ואז לא היה שר, ואז שוב חזרתי.

מל פולישוק-בלוך: בזה אנחנו שותפים.

בנימין אלון: אני מנסה להפריד בין הדברים.

בנימין אלון: אם הייתי דוגל בגישה שמקצועית אין מה לעשות בתיירות עד שהעניין החיצוני של השלום או של הטרור, כל אחד לפי התפיסה שלו, יפתר אז לא היה כלום, ואז היינו מגיעים לאבסורדים.

בנימין אלון: צריך לעבוד, זהו.

בנימין אלון: אחרי זה יש לנו מספיק ועדות אחרות לדון בהן בעניינים אחרים.

אהרון דומב: כאשר אני יוצא מביתי בקריית-ארבע בדרך לתפילה, כל הדרך מקריית-ארבע לירושלים אני חושב מה אני אעשה בתיירות.

אהרון דומב: יש פה מועד תכנון ומועד סיום של כל אחת מאבני הדרך, קיום אירועים.

אהרון דומב: יש פה דברים שכבר מבוצעים.

אהרון דומב: אני רוצה לתת כדוגמה את חוצות העיר בירושלים.

אהרון דומב: זה החל כבר בשנה שעברה על-פי החלטת ממשלה ובגיבוי השר וממשיך השנה.

אהרון דומב: האירועים גדולים הללו במקומות מסוימים מאוד מַחְיִים את העיר.

אהרון דומב: אפשר להציג את התשדיר.

אהרון דומב: זה התשדיר האחרון שפרסמנו.

אהרון דומב: זה הקמפיין האחרון שנעשה בהשתתפות התאחדות המלונות, שתרמה את התרומה שלה בנושא מחירי חדרים, רשות הטבע והגנים הלאומיים ומשרד התיירות.

אהרון דומב: צריך לציין את שיתוף הפעולה הזה שהוא מעורר הערכה.

אהרון דומב: (הוועדה צופה בתשדיר) בחוברת אנחנו מציינים את כל שאר אבני הדרך.

אהרון דומב: אם תהיינה שאלות אנחנו נשמח להשיב.

בנימין אלון: ובהתנדבות של ג'ובאני רוסו, ספי ריבלין וחני נחמיאס.

אהרון דומב: המשימה השנייה היא הגדלת תיירות החוץ.

אהרון דומב: המשרד בשנת 2002, על-פי הנחיית השר עוד בקדנציה הקודמת ואחרי זה בגיבוי ראש הממשלה ושר התיירות, התמקד בארבע ארצות מקור.

אהרון דומב: המשרד עשה ניתוח מאיפה אפשר להניע תיירות ותיירים גם במצב הגיאו-פוליטי הנוכחי.

אהרון דומב: ארבע ארצות המקור היו צפון אמריקה, אנגליה, צרפת ורוסיה.

אהרון דומב: זה בגלל השילוב של כמות היהודים שנמצאים באזורים האלה וכמובן כמות הנוצרים, בדגש על הנוצרים האוונגליסטים, שכמו שאמרנו קודם, אפשר להניע אותם לתיירות גם בתקופה הזאת.

אהרון דומב: אני חושב שחבר הכנסת חזן יכול להעיד שבמלון באריאל בתקופה הזאת מגיעה הרבה מאוד תיירות נוצרית, אבל זה נכון גם למקומות אחרים בארץ.

מל פולישוק-בלוך: למה שהם יגיעו דווקא לאריאל?

בנימין אלון: זה פשוט מדהים.

בנימין אלון: במלון באריאל רואים נתון קיצוני שלא משקף דווקא את כל מה שאני אומר על למה לא לשבת ולחכות לשלום.

בנימין אלון: במלון "אשל השומרון" היה פיגוע בזמן ששהתה בו קבוצת תיירים, אחר-כך היה פיגוע בתחנת הדלק של המלון ונהרגו 3 אנשים והדברים האלה פורסמו.

בנימין אלון: למלון "אשל השומרון" יש מנהלים עם המון מוטיבציה, שהם דוברי גרמנית רהוטה ואנגלית וצרפתית.

בנימין אלון: במשך כל השנים הם התמחו בנישה הזאת של תיירות אוונגליסטית שרוצה לראות את ארץ התנ"ך, זה התחום שלהם.

בנימין אלון: בתקופות הקשות ביותר, כאשר היו מלונות באפס תפוסה, אצלם לפעמים הגיעו ל-100% תפוסה.

מל פולישוק-בלוך: אתה למעשה אומר שזה עניין של ניהול, זה הכול.

ישראל בורוביץ: ניהול ושיווק.

בנימין אלון: זה עניין של אל"ף-בי"ת בשיווק.

בנימין אלון: איתור נישה, איתור יתרון יחסי, שיווק ממוקד והגעה אל האנשים.

מל פולישוק-בלוך: אולי זה קשור גם למחיר?

בנימין אלון: ב"אשל השומרון" גובים סכום גבוה מאוד.

אליעזר כהן: מחיר יקר מאוד, וכל זה לפני ששר התחבורה החליט לחבר את אריאל ברכבת, ועוד יהיה שם גם מסלול תעופה.

אהרון דומב: בשנת 2002 היו 862,200 תיירים בתיירות נכנסת.

אהרון דומב: צריך לומר בסוגריים שלא כולם תיירים.

אהרון דומב: האינדיקציה היא כל מי שנכנס עם דרכון זר אבל הסטטיסטיקה הזאת נכונה לכל השנים, גם לשנת 2000.

אילן ליבוביץ: בכמה הסטייה?

עמי אתגר: זה לא באותו יחס.

אהרון דומב: ההכנסה היתה 7.4 מיליארד שקל.

אהרון דומב: מספר המועסקים – כ-39,000.

אהרון דומב: בשנת 2003 היעד הוא גידול ב-150,000 תיירים נכנסים, כלומר להגיע למיליון תיירים ואולי לחצות את הקו הזה.

אהרון דומב: הגידול בתרומה לתמ"ג הוא 1.29 מיליארד שקל.

אהרון דומב: גידול במספר המועסקים – כ-6,700.

אהרון דומב: כפי שאמר כבר השר, התיירות הנכנסת מביאה למספר מועסקים גדול יותר.

שלום שמחון: ב-2003 כבר היתה תוספת של עובדים בענף התיירות?

בנימין אלון: עכשיו כן.

בנימין אלון: בעונה הזאת כן.

אהרון דומב: שמעת ממנכ"ל התאחדות המלונות שבסקלה שלהם הם ירדו ל-17,000 מועסקים ועכשיו זה חזר ל-19,000 מועסקים.

אהרון דומב: זה תוצאה ישירה של הגעת תיירות נכנסת.

אבי אלה: זה בגלל העונתיות של הקיץ, שיש יותר תנועת תיירות פנים במלונות בישראל.

אבי אלה: נכון שזה לא סותר את הנתונים שהצגת.

בנימין אלון: זה קשור גם לעונתיות, בשל חופשות הקיץ, אבל זה גם מגמה שמסתמנת מאז פסח.

בנימין אלון: אתן לך דוגמה מירושלים.

בנימין אלון: אני ממליץ לחברי הכנסת ששוהים בבתי-מלון לדבר קצת עם המלצרים ועם עובדים אחרים, יהיו לכם האינדיקציות הטובות ביותר.

בנימין אלון: אני הייתי צריך להישאר ללון בירושלים ולא מצאתי מקום לינה במלון "רנסנס" או במלון "קראון פלזה" בגלל הכנס של המורים, שזה תיירות פנים.

בנימין אלון: ב"שרתון פלזה" וב"ענבל" הצלחתי איכשהו למצוא מקום אבל רבותי, הלובי שם היה ב-60%-70% תפוסה, מלא ושוקק, כפי שאני לא זוכר מזמן, ושמענו שם הרבה אנגלית.

בנימין אלון: בינתיים ההתקדמות היא בכול.

אהרון דומב: אפשר לעבור לשקף הבא.

אהרון דומב: גם פה יש הגדרה, יש מועד סיום מתוכנן ויש פירוט באיזה שלב כל דבר נמצא.

אהרון דומב: אנחנו עושים קמפיין – נכון שאולי בטרמינולוגיה של משרד התיירות בעבר זה היה נקרא אולי קמפיינון – קמפיין ממוקד מאוד בקהלי היעד בארצות המקור.

אהרון דומב: אפשר להראות דוגמאות של הקמפיין הזה.

אהרון דומב: יש פה פירוט.

אהרון דומב: הענף כולו מתייחס לנקודת מפנה מסוימת, כמו שהציג השר, אחרי מלחמת עירק.

אהרון דומב: אנחנו יכולים להסביר כל דבר שתרצו בסוגייה הזאת.

אהרון דומב: יש פה בחוברת גם פירוט של המשימה השלישית, שוב באותה הטכניקה של יעדים שאותם כּימַתְנוּ.

אהרון דומב: אולי רק ניתן דוגמה, כדי להמחיש, של עיר תיירות שנמצאת במשבר גדול – טבריה, שמופיעה במצגת שלנו.

אהרון דומב: אנחנו ממוקדים בכמה ערים מרכזיות מאוד.

אהרון דומב: נעבור לאבני הדרך של משימה מספר 3 לתכנית לפיתוח טבריה.

אהרון דומב: זה טבריה, כך נראה הרחוב.

בנימין אלון: אתה קצת גולש מסעיף 37 לסעיף 78.

בנימין אלון: למשרד התיירות יש שני תחומי עבודה מרכזיים: 1) שיווק והבאת תיירים; 2) תשתיות תיירות לטווח של שנתיים, שלוש, עשר ועשרים שנים.

בנימין אלון: יצירות כמו מצדה או העיר עכו שאנחנו עכשיו עובדים בה, אלה יצירות שהושקעו בהן לפעמים מאות מיליוני שקלים, ולפעמים פחות.

בנימין אלון: לרוב יש לנו חברות פיתוח תחת אחריות המשרד, או בצורות אחרות תחת חברה ממשלתית לתיירות "חמת", שהיא שלנו.

בנימין אלון: אנחנו מאגמים תקציבים, משתדלים גם לקבל השתתפות ממשרדים אחרים, ומציבים מטרות נקודה.

אהרון דומב: ככה זה ייראה בסוף החודש הזה.

בנימין אלון: אנחנו לקראת סוף הדרך.

בנימין אלון: אני אהיה בטבריה ביום חמישי.

בנימין אלון: יש לנו את טבריה, את עכו, את נתניה שסבלה קשה מאוד כמו שאתם יודעים בפיצוץ במלון "פארק" ובמלון "ג'רמי".

בנימין אלון: גם בנגב נשקיע בתחום התיירות הכפרית, שקשור אליך, ונעבור לזה אחר-כך.

בנימין אלון: אנחנו משתדלים לשלב כמה מוטיבים.

בנימין אלון: מוטיב אחד הוא יצירת מקורות תעסוקה על-ידי קבוצות עבודה של הבטחת הכנסה, עם כל הבעייתיות שיש בזה.

בנימין אלון: למשל בעכו יש לנו 200 עובדים.

בנימין אלון: אנחנו חושפים שם עיר שלמה מתחת לאדמה בשכבות שלמות, זה דבר מדהים.

בנימין אלון: היא זכתה באונסק"ו לתג "מורשת תרבות לאומית".

בנימין אלון: זה פשוט חוויה.

בנימין אלון: כשתיגמר העבודה זאת תהיה עכו אחרת, מדהימה.

בנימין אלון: זאת תכנית חומש ואנחנו בשנה השלישית שלה.

בנימין אלון: שם אנחנו מעסיקים קבוצה של 200 עובדים שבמקום להתבייש בבית שהם מקבלים דמי אבטלה הם עובדים מיגיע כפיהם, משמרים ויוצרים ולומדים מקצוע בכל מיני דברים הקשורים לשימור עתיקות.

בנימין אלון: אנחנו משתדלים לארגן קבוצות כאלה גם במקומות אחרים.

בנימין אלון: טיפול נקודתי אצלנו כולל גם שיווק ממוקד.

בנימין אלון: יש ישובים כמו טבריה שיש להם עוד בעיות, שלא אגע בהן, פוליטיות ואחרות, אבל התיירות תעלה או תוריד אותם.

בנימין אלון: אילת קיבלה את הטיפול הזה בעבר ועלתה למעלה, ואנחנו דואגים שהיא לא תיפול.

בנימין אלון: יש לנו עוד יצירה, שאנחנו לא ניגע בה במצגת הזאת, והיא ים המלח, שיש לה בעייתיות אדירה עם סכנות טבעיות של הצפות ובולענים ודברים אחרים אבל זה משאב טבע אדיר של ספא, של תיירות מרפא.

בנימין אלון: זה הצעד השני של הטיפול שלנו במשרד שהוא הטיפול התשתיתי, מה שנקרא טיפול הפיתוח, שגם בו אנחנו משקיעים הרבה מאמצים.

מל פולישוק-בלוך: הפרויקט הזה של שיקום התשתית התחיל כבר לעבוד בטבריה?

אהרון דומב: הוא עובד.

מל פולישוק-בלוך: אתם מעסיקים בזה גם מובטלים?

בנימין אלון: בטבריה אני מארגן כעת את הקבוצה.

בנימין אלון: כרגע יש שם קבוצה קטנה של אנשי רשות העתיקות.

מל פולישוק-בלוך: קראתי בעיתון שהולכים לפטר את כל החבר'ה האלה, 900 איש.

מל פולישוק-בלוך: אפילו הגשתי שאילתה בעניין.

בנימין אלון: אנחנו מטפלים בזה.

בנימין אלון: היה לנו בבית-שאן, היה לנו בקיסריה.

בנימין אלון: קיצצו למשרד התעשייה, המסחר והתעסוקה 17 מיליון שקל שהיו מסייעים בדבר הזה.

בנימין אלון: עכשיו חלק גדול אני בולע מתקציבי ואני לא מסוגל להתמודד עם זה.

מל פולישוק-בלוך: ה-160 – מאילו תקציבים זה בא?

בנימין אלון: התבססנו על התקציבים שלהם, כשאנחנו הוספנו את שלנו.

בנימין אלון: אבל כעת רוצים להפיל הכול עלינו ואני לא מסוגל.

בנימין אלון: אני אעשה כל מה שאני יכול כי אני לא אפסיק את העבודה במקומות האלה אבל לדעתי זה באמת יעד שצריך לבדוק אותו ברמה הלאומית כי הוא לא רק של משרד התיירות.

בנימין אלון: בזמנו היו עבודות יזומות כדי להתמודד זמנית עם בעיות האבטלה ואז היו לוקחים תל אדמה ומחזירים אותו סתם, או נוטעים ועוקרים.

בנימין אלון: פה זה עבודות אמיתיות שנותנות להם באמת כבוד ותעסוקה וסיפוק.

בנימין אלון: פגשתי את האנשים מבית-שאן, פגשתי גם אנשים מאור-עקיבא שעבדו בקיסריה.

בנימין אלון: פשוט חבל להפסיד את זה.

בנימין אלון: צריך לטפח את זה.

מל פולישוק-בלוך: אני רוצה לבקש מהיושב-ראש לעשות על זה דיון משום שזה בעצם לקחת את אנשי התיירות, שהיום אין להם תיירים, כדי שיהיו אלה שמכינים את התשתית של התיירות.

בנימין אלון: וגם מובטלים אחרים.

מל פולישוק-בלוך: נכון שזה סוג אחר של עבודה, אני מודעת לכך, אבל בעצם זה בשביל התיירות.

מל פולישוק-בלוך: אני הייתי בטבריה ופשוט הזדעזעתי כי העיר נראית מוזנחת ועלובה.

מל פולישוק-בלוך: איזה תייר טיפש יבוא לעיר כזאת?

בנימין אלון: זה קשור לעוד נושא שלא אגע בו עכשיו, אחרי שאנחנו משקיעים הון בתשתית איך העירייה מחזיקה את המקום, וזה כואב לי.

בנימין אלון: קחו את גברת פיירברג, ראש עיריית נתניה ותראו איך היא מחזיקה את הטיילת, פשוט תענוג לראות.

בנימין אלון: אני לא רוצה לפגוע אבל בטבריה מצב הטיילת, שהושקעו בה מיליוני שקלים רבים, על הפנים.

בנימין אלון: זה חלק מהדברים שאנחנו צריכים לטפל בהם.

בנימין אלון: גם באילת יש בעיות שצריך לטפל בהן.

אהרון דומב: אני עובר ממש ביעף על נושא נוסף, יצירת בסיס כלכלי תיירותי בנגב.

אהרון דומב: לא בגלל שצריך לעבור על זה ביעף.

אהרון דומב: זה לא במקום הגליל.

אהרון דומב: הגליל מתוקצב אצלנו באמצעות תקציבי קו עימות.

אהרון דומב: בנגב אנחנו ממשיכים על בסיס הניסיון בגליל.

בנימין אלון: הגליל הוא המודל לנגב.

בנימין אלון: אולי אין לך מושג מה הוא סיפור ההצלחה של הצימרים בארץ.

בנימין אלון: אנשים מוותרים על מלונות 5 הכוכבים של מר אבי אלה ורוצים צימר, ולפעמים משלמים יותר מאשר על מלון 5 כוכבים ברשת "קיסר" או ברשתות אחרות.

אליעזר כהן: מה שאתה לא יודע הוא שגם הצימרים הם של מר אבי אלה.

בנימין אלון: התרומה של זה לפתרון הבעיות החברתיות והכלכליות של החקלאים – ופה יושבים שני חקלאים – היא תרומה אדירה.

בנימין אלון: הרבה אנשים שהקימו את זה כדבר צדדי פתאום מוצאים את עצמם עוסקים בזה כדבר עיקרי.

יצחק וקנין: זה צומח כמו פטריות אחר הגשם.

בנימין אלון: אנחנו הקדמנו את האוצר.

בנימין אלון: במעט הכסף שיש לנו – וקיצצו לנו המון, לא באתי פה לבכות, זה לא הנושא – אנחנו משקיעים עכשיו בנגב כדי לחקות את המודל של הגליל.

בנימין אלון: לקח זמן עד שהם אישרו לנו תקנה שמתירה לנו לעשות את זה, למרות שהיה כסף, אבל בסוף הם היו בסדר ואישרו לנו את זה.

בנימין אלון: כיעד ל-2003 אנחנו רוצים לטפח את תיירות הצימרים בנגב ועוד כמה אתרים כדי ליצור גם שם מוקד תיירות.

בנימין אלון: התברר לנו שהרבה חמודים מצפון תל-אביב שיש להם ג'יפים ארבע על ארבע מטיילים בארץ עם הילדים ומעדיפים לישון בנגב בטבע או קרוב לטבע.

בנימין אלון: זה דבר עם פוטנציאל אדיר וצריך לדעת לנצל אותו, כמו כל הנושא של תיירות פנים שקיבל תאוצה אדירה, של אהבת הארץ, לדעת להעריך את הארץ הנפלאה שלנו ולהכיר אותה, להסתובב בה.

בנימין אלון: זה דבר גדול מאוד.

אליעזר כהן: בארצות-הברית סוג כזה של בילוי החל בעקבות תכניות ההישרדות בטלוויזיה.

שלום שמחון: בהיותי שר החקלאות העברתי את התכנית להתיישבות בודדים בנגב.

שלום שמחון: התחלנו עם 30 ואני אמרתי ש-30 זה לא מספיק אלא צריך לעשות פי 10 או פי 20 כי יש לעניין הזה דרישה, וסביב העניין הזה אפשר לפתח שורה ארוכה של מרכיבים.

שלום שמחון: אבל "הירוקים", שבעניינים אחרים אני מגן עליהם, לא בירכו על כך.

בנימין אלון: "הירוקים" הם לפעמים נטורי קרתא של הטבע.

אהרון דומב: בדרך היין יש כבר מקומות שיש בהם יחידות של 4 צימרים יחד.

אהרון דומב: המשימה החמישית והאחרונה היא שדרוג המוצר התיירותי.

אהרון דומב: חברים יקרים, בהשקעות מדינת ישראל, בהשקעות הממשלה, בהשקעות יזמים פרטיים, בסיוע של כל הגורמים יש מאות אתרים בישראל, מקומות ואטרקציות חדשים, גם לתיירות הפנים וגם לתיירות הנכנסת.

אהרון דומב: לצערנו זה לא די מוכר.

אהרון דומב: צריך להוציא אותם החוצה מהארון, גם לעניין תיירות הפנים וגם לעניין התיירות הנכנסת.

אהרון דומב: אנחנו עובדים פה בהבנה ובשיתוף פעולה ומעבירים את זה גם לסוכנים סיטונאים.

אהרון דומב: ואולי גולת הכותרת של העניין הזה, ראיתם בוודאי את "מדריך קושניר לחופשה בישראל" עם כל המסלולים והאטרקציות, 16 תכניות בזמן פריים-טיים.

אהרון דומב: זה יגיע בקרוב לשידור נוסף.

אהרון דומב: תודה על ההקשבה.

אהרון דומב: יש לכם חוברת יפה, שהופקה לא על חשבון משרד התיירות אבל בשיתוף עם משרד התיירות, ואנחנו מזמינים אתכם לבקר במלונות ובצימרים.

אהרון דומב: תודה רבה.

שלום שמחון: תודה רבה.

שלום שמחון: מר אבי אלה, יושב-ראש התאחדות בתי-המלון בישראל, אם העתיד נראה כל-כך ורוד וההווה נראה בסדר אז מה כל-כך גרוע?

אבי אלה: קודם כול, צריך לחלק את תמונת המצב לשניים.

אבי אלה: אל"ף, המצב שאנחנו נמצאים בו היום.

אבי אלה: אסור לנו לטעות, אנחנו נמצאים עדיין בעיצומו של משבר גדול מאוד.

אבי אלה: מיליון תיירים זה מספר נהדר אבל הוא בערך רבע מפוטנציאל התיירות שהמלונות ותשתיות התיירות יכולים לשאת.

אבי אלה: מעבר לזה שאנחנו צריכים להיות אופטימיים, מעבר לזה שאנחנו צריכים לחשוב קדימה ולתכנן קדימה, אסור לנו לטעות ולחשוב כאילו המשבר עבר.

אבי אלה: צריך להבין, מיליון תיירים זה רבע מפוטנציאל התיירות במדינת ישראל.

אבי אלה: צריך להבין שגם כאשר אנחנו מדברים – ואני מכבד את זה מאוד – על גידול של 26% ---

בנימין אלון: הייתי אפילו אומר שיש תשתיות תיירות לכמעט 5 מיליון תיירים.

בנימין אלון: התשתיות הקיימות יכולות לשאת 5 מיליון תיירים, כולל הצימרים והאכסניות ששודרגו והמלונות.

אבי אלה: זאת אומרת שזה 20% מהפוטנציאל.

אבי אלה: נכון שיש גידול של 26%.

שלום שמחון: אז למה היה לחץ בשנת 2000?

אבי אלה: בשנת 2000 לא היו לנו כל התשתיות האלה.

אבי אלה: חלק מהן הושלמו בשנים 2000-2001, כאלה שהתחילו בהן ב-1998 וחלקן אפילו ב-1994.

אבי אלה: קח את נתב"ג 2000 שעלה כרעיון כמדומני ב-1990 ועכשיו מדברים שאולי בשנת 2004 זה יהיה פתוח.

בנימין אלון: חלק מבתי המלון לא היו גמורים, התיירות הכפרית היתה בתחילתה.

איתמר ברטוב: התחזיות היו ב-peak'ים.

עמי אתגר: באוקטובר 1999 היו למעלה מ-300,000 תיירים בישראל ולא כל בתי המלון עדיין היו בנויים.

עמי אתגר: 300,000 במושגים שנתיים זה רמה שקרובה ל-4 מיליון תיירים בשנה.

בנימין אלון: אולי אני אוכל להפריע במשפט אחד, אני מתנצל.

בנימין אלון: הנתון שמר אבי אלה אומר הוא משמעותי מאוד בגלל שהוא לדעתי הכיוון.

בנימין אלון: השם שקראתם לנושא שעל סדר היום הוא נכון: "הצעדים לעידוד ענף התיירות".

בנימין אלון: בסך הכול זאת היתה סקירה.

בנימין אלון: השאלה שעומדת בפניכם כוועדה ובפני הממשלה – הממשלה נמצאת בעיצומה של תכנית כלכלית שכרגע כואבת לכולנו בגלל החלק של הקיצוצים, ומדברים על כך שיהיה טוב ושהפירות של הצמיחה יהיו מהתשתיות, אבל מדובר על תשתיות של 5 שנים, אז הניתוח יצליח והחולה ימות.

בנימין אלון: איך מחוללים צמיחה בפער הזמן הזה?

בנימין אלון: אני אומר להם: רבותי, מחולל צמיחה קיים לפניכם, התיירות.

בנימין אלון: תשתיתית לא מבקשים מכם כלום.

בנימין אלון: התשתיות הוכנו לקראת 2000, המדינה השקיעה בהן המון, בעידוד השקעות הון, בהשקעות של משקיעים פרטיים.

בנימין אלון: כל 100,000 דולר שתתנו לי כדי להביא כך וכך תיירים, אביא לכם כך וכך תמ"ג, כך וכך תעסוקה, ואני מראה להם את הנתונים.

בנימין אלון: אני לא מבקש את הסיוע שנתנו בעבר כדי לא לקרוס אלא אני מדבר על ביזנס.

בנימין אלון: תהיה לנו ישיבה בנושא הזה עם שר האוצר בנימין נתניהו ואני מקווה שאצליח לשכנע.

בנימין אלון: יש שיתוף פעולה טוב עם האוצר ואני מקווה שגם נצליח להוכיח שאנחנו נוכל להיות מחולל צמיחה שישפיע על המשק כולו.

אבי אלה: אם נחזור למספרים, מעבר לזה שאנחנו מברכים על גידול של כ-30% במאי צריך להבין שאנחנו עדיין בפיגור של כמעט 80% לעומת אותו חודש בשנת 2000.

אבי אלה: בניגוד ללשכה המרכזית לסטטיסטיקה שמעבדת חלק מהנתונים גם לפי נוסחאות כלשהן כי אין להם כלים למדוד, אנחנו מודדים ביום-יום כי אצלנו הכול עובר דרך הקופה, אנחנו יודעים בדיוק מי לן במלון, כמה לנו ומה היו ההפרשים.

אבי אלה: יש כמעט 80% פיגור לעומת אותו חודש בשנת 2000.

אבי אלה: שני הנתונים האלה בעצם מספרים הכול.

אבי אלה: אומרים שמצד אחד יש איזה מגמה של צמיחה, מצד שני אנחנו עדיין במשבר גדול.

אבי אלה: צריך לטפל בעניין בדיוק ברוח הזאת, להשקיע ולמצוא את האמצעים, לחשוב קדימה בכל הקשור להשקעה בתשתיות.

אבי אלה: צריך להבין, אנחנו מדברים על השקעה בתשתיות לא רק ברמה של צרכים מקומיים.

אבי אלה: העולם מתקדם, וכך גם התחרות בתיירות.

אבי אלה: מישהו שאל קודם מה ההבדל בין תיירות נכנסת לתיירות יוצאת.

אבי אלה: אני רוצה להגיד לכם, זה שני שווקים שונים לגמרי כי השיקולים של התייר מקנדה לבוא לישראל שונים לגמרי מהשיקולים של התייר הישראלי לנסוע לקנדה.

אילן ליבוביץ: השאלה היא כיצד אתה מושך את התייר הישראלי להישאר בישראל ולא לצאת לקנדה או לטורקיה או לסיני.

אבי אלה: זאת בדיוק הנקודה.

אבי אלה: השאלה הזאת בהחלט במקומה ואני אענה לך.

אבי אלה: כאשר אנחנו מדברים על תיירות פנים צריך לראות את זה בקונטקסט הרחב יותר.

אבי אלה: אנחנו לא מתחרים בעצמנו.

אבי אלה: אין מצב שלתייר הישראלי יש רק אופציה אחת, לצאת לחופשה בישראל או לא לצאת לחופשה בכלל.

אבי אלה: יש לו הרבה אופציות.

אבי אלה: הוא יכול לצאת לחופשה בישראל, הוא יכול לנסוע לטורקיה או לקנדה או לספרד.

אבי אלה: אם אנחנו מצליחים עם כל זה, בתקופה הקשה הזאת ובתחרות הקשה הזאת, לצמוח במשך לא מעט שנים, כל שנה בין 5%-8%, המשמעות של זה שאנחנו באמת מצליחים.

אבי אלה: הגענו לכמעט 14 מיליון לינות של ישראלים.

אבי אלה: בוועידה האחרונה שלנו הצעתי לשר האוצר תכנית שמתייחסת לארבעה סעיפים, חלקם באופן מידי וחלקם לטווח ארוך.

אבי אלה: הדבר המידי, מאחר ואנחנו עדיין בעיצומו של משבר אנחנו מבקשים סיוע כדי לשמר את התשתיות, הן האנושיות והן התיירותיות בתקופה הקרובה.

אבי אלה: גם אם באמת נתחיל לצמוח, עדיין אנחנו מדברים על מיליון תיירים בשנה הבאה, הלוואי שיהיו 1.5 מיליון תיירים.

אבי אלה: אני חושב שגם אני וגם שר התיירות נחתום על 1.5 מיליון תיירים בשנת 2004.

בנימין אלון: אם יהיו 1.2 מיליון תיירים בשנת 2003 אני אהיה שמח.

בנימין אלון: 2004 זה עדיין רחוק.

אבי אלה: עם כל הכבוד, אני צנוע, אני לא רוצה לקפוץ רחוק.

אבי אלה: אחת הבעיות שלנו, וזה מתקשר לשאלה שלך, ב-1999 חלק מהאנשים יצרו ציפייה שהולכים להגיע לכאן 7 או 8 או 10 מיליון תיירים לקראת שנת 2000 וכל המדינה חשבה שזהו זה.

אבי אלה: בנו את נתב"ג 2000 שלדעתי – ועדת הכלכלה יכולה לרשום את זה ולצטט אותי מתי שהיא רוצה – זה אחד הפילים הלבנים הגרועים ביותר שהוקמו במדינת ישראל ולא היה צריך לבנות אותו כמו שהוא נבנה.

אבי אלה: זה פשוט נוראי, ההפעלה שלו תהיה יקרה מאוד.

אבי אלה: את הכסף הזה יכלו להשקיע בתשתיות אחרות, הרבה יותר מהר והרבה יותר יעיל.

אבי אלה: אבל זה רק הערת ביניים.

ישראל בורוביץ: זה מיליארד דולר לפני שבכלל נכנס הנוסע הראשון.

אילן ליבוביץ: עדיין עם נתב"ג כפי שהוא אי אפשר היה להישאר.

ישראל בורוביץ: אבל יש פתרונות אחרים טובים יותר.

אבי אלה: הנושא השני שהצעתי בתכנית הוא המשך השקעה בתשתיות כי התחרות שלנו עם העולם הגדול תמשיך.

אבי אלה: באירופה וביתר העולם לא יפסיקו להשקיע בתשתיות ולפתח בגלל שאנחנו במשבר.

אבי אלה: אנחנו חייבים להיות מוכנים ומיושרים איתם גם בעתיד.

אבי אלה: בנוסף, ביקשתי להכין תכנית תלת-שנתית שבה אנחנו נבנה תכנית עתידית, עם הקצאת משאבים ותכניות עבודה וכל דבר שיתאים לנו, שנהיה מוכנים לשליפה מהמגירה ומהר, להתפתחות ולצעידה קדימה של התעשייה הזאת.

אבי אלה: דרך אגב, אני מבקש לא לקרוא לזה ענף כי זאת תעשייה, ותעשייה מכובדת שמעסיקה כ-8% מכלל העובדים במשק.

אבי אלה: והדבר הרביעי, הצעתי וביקשתי, בשיתוף עם שר העבודה והרווחה ועם שר התעשייה, המסחר והתעסוקה תכנית למניעת פיטורי עובדים.

אבי אלה: אני מקווה מאוד שוועדת הכלכלה גם תתמוך בתכנית הזאת.

אבי אלה: תודה.

יחיאל חזן: אדוני היושב-ראש, כיוון שאני רוצה לצאת, יש לי התחייבויות קודמות, אני מבקש לשאול את השר.

יחיאל חזן: ראינו במצגת את הגידול בתיירות הפנים.

יחיאל חזן: במדינת ישראל יש ארגוני עובדים גדולים מאוד: הבנקים, משרדי ממשלה.

יחיאל חזן: בארגוני העובדים הגדולים האלה משלמים לעובדים מדי שנה בשנה בגין חופשה, הם מקבלים דמי הבראה.

יחיאל חזן: האם יש אפשרות שבתקופה הקשה הזאת תפנו לאוצר ותבקשו שכאשר אותו עובד יוצא לחופשה הוא ייצא לחופשה בארץ באותו כסף ואז הוא יקבל פטור על ההוצאה הזאת?

שלום שמחון: הממשלה הרי דחתה את תשלום דמי ההבראה לשנה הבאה.

יחיאל חזן: אני מציע לשקול לפטור אותם ממס בגין ההוצאה הזאת בתנאי שיחייבו אותם להישאר פה בארץ.

בנימין אלון: אם למר דומב היה זמן הוא היה מפרט בפניך את כל הסיכומים שלנו עם ועדי עובדים, "בזק" ואחרים.

בנימין אלון: אני מפנה בקשה קודם כול לחברי הכנסת ובעיקר לנציגי התקשורת, אם נמצאים פה, מה שחבר הכנסת עמיר פרץ כל הזמן מבקש, ובצדק.

בנימין אלון: משכנעים את ועדי העובדים לעשות את זה בארץ ואז הם חוטפים התנפלות מהתקשורת, מצלמים אחד עם בגד-ים ושואלים: מה אתם עושים כייף חיים?

בנימין אלון: יש להם יכולת לעשות את זה בארץ ולא במקומות אחרים, במחירים מוזלים, וכולם קופצים עליהם.

בנימין אלון: אז אחד מהשניים, או שרוצים לעודד את הענף הזה ואת בתי-המלון או שצוחקים עליהם.

אילן ליבוביץ: יש הבדל בין השתלמות של גזברים במלון יוקרה באילת לבין טיול של ועד עובדי "בזק" בבית-מלון באילת.

אילן ליבוביץ: על זה קופצים עליהם, לא על הטיול של ועד העובדים לאילת.

בנימין אלון: זה לא נכון, חבר הכנסת אילן ליבוביץ'.

שלום שמחון: מה שחבר הכנסת חזן הציע פה, שיינתן פטור ממס לוועד עובדים שנופש בארץ.

אילן ליבוביץ: זה נדון פה הרי גם בקדנציה הקודמת.

בנימין אלון: אני זורק את הכדור אליכם.

בנימין אלון: לפני שישב פה בראש הוועדה מכובדי חבר הכנסת שלום שמחון, בקדנציה הקודמת יושב-ראש הוועדה היה השר אברהם פורז.

בנימין אלון: הוא סייע רבות להעביר את מה שקראנו לו "חוק הנופש", משהו ברוח ההצעה של חבר הכנסת חזן דברים נוספים.

בנימין אלון: אבל במקביל אני ניהלתי משא ומתן עם השר סילבן שלום, אז שר אוצר, והגענו לחבילות סיוע אחרות ואז מתוך הבנה אמרנו: אין לאוצר את כל הכסף שבעולם, הולכים אל הדבר ההוא.

בנימין אלון: לדעתי עם התקדמות הצמיחה, הסיוע במהדורה הקלסית יילך ויפחת כי הענף בכל אופן מתאושש קצת, וילך ויגבר הצורך בסיוע חיובי ממין זה, כדי לעודד צריכה.

בנימין אלון: אני מציע שאתם תובילו את זה.

בנימין אלון: קחו את החוק ההוא ותנסו לקדם אותו.

בנימין אלון: אם דבר כזה יתקדם זאת תהיה תרומה אדירה לענף.

מל פולישוק-בלוך: אני בעד.

מל פולישוק-בלוך: אני מוכנה להוביל את זה.

שלום שמחון: אני מבקש לשמוע את נציג משרד האוצר.

שלום שמחון: כשדיברו בתכנית הכלכלית שאושרה לא מזמן על כך שהאוצר ישקיע יותר כסף בתשתיות, האם התיירות נחשבת ענף תשתיתי מבחינת ההשקעות?

ערן ניצן: אנחנו חיים במציאות שבה מדי כמה שבועות או כמה חודשים מגישים לממשלה תכנית קיצוצים חדשה.

ערן ניצן: בתוך הקיצוץ הכולל הזה יש נישות מאוד-מאוד קטנות, ממוקדות וספציפיות שבהן משתדלים להימנע מפגיעה ואפילו מוסיפים.

ערן ניצן: ענף התיירות, והתיירות בכלל, הוא אחת הנישות המאוד-מאוד ייחודיות הללו.

ערן ניצן: רק לפני שבוע – ובימים אלה אנחנו מיישמים את החלטת שר האוצר בנושא הזה – החלטנו על הוספת 25 מיליון שקלים השנה לתקציב למען קרן שיווק מלונאים, כלומר המדינה משתתפת בפעולות שיווק של מלונאים.

ערן ניצן: עוד 5 מיליון שקלים נוספו למארגני תיירות נכנסת, אותם סוכנים שבסופו של דבר רוקמים את העסקאות במדינות העולם השונות.

ערן ניצן: אנחנו עוזרים להם בסבסוד פעולות השיווק שלהם, בנסיעות שלהם לחוץ-לארץ ומתמרצים אותם בהתאם למספר התיירים שהם מביאים.

ערן ניצן: פרט לזה, רק לאחרונה הורשו המלונות להצטרף לקרן סיוע למפעלים במצוקה, קרן של 200 מיליון שקלים שעד היום היתה מיועדת רק למפעלים במצוקה.

מל פולישוק-בלוך: למה רק לאחרונה?

מל פולישוק-בלוך: מדברים על הקרן הזאת כבר יותר משנתיים.

ערן ניצן: זה קרן נוספת.

ערן ניצן: יש קרן למפעלים במצוקה, קרן בתעשייה לאותם מפעלים שנקלעים למצוקה ושמגישים תכנית הבראה.

בנימין אלון: יש קרן של 400 מיליון שקל לבתי-מלון, ש-50% נוצלו והשאר עוד לא נוצלו.

בנימין אלון: חוץ מזה, מלונות קטנים יותר שנמצאים בקשיים, שלא יכלו להיעזר בקרן הזאת, הכנסנו אותם לקריטריונים של קרן אחרת.

ערן ניצן: הקרן שאני מתאר עכשיו נועדה בעיקר למפעלים בתעשייה.

ערן ניצן: עכשיו הרחיבו אותה גם לבתי-מלון.

ערן ניצן: פרט אליה יש גם את הקרן שאליה את מכוונת, הלוואות שהבנקים נותנים למלונות בערבות מדינה.

בנימין אלון: גם קרן לעסקים קטנים, שנתקעה בזמנו, קיבלה עכשיו 50 מיליון שקל ממשרד האוצר ותרוץ דרך משרד התעשייה, המסחר והתעסוקה.

בנימין אלון: גם היא תעזור לעסקים קטנים של תיירות.

בנימין אלון: אנחנו מדברים בעצם על שלושה סוגים: בתי-מלון גדולים, בינוניים ועסקים קטנים ממש.

ערן ניצן: פרט לזה כדאי להזכיר את העובדה שאנחנו משפים את המלונות בתשלומי המים בגלל הפער בין מחירי המים לתעשייה ולמלונות.

ערן ניצן: בשנת 2002 גם שיפינו אותם בתשלומי הארנונה.

ערן ניצן: כל חבילת הסיוע הזאת, שהיא חריגה בהיקפים שלה, בטח ביחס לפעולות היום-יומיות שאנחנו מבצעים היום באוצר, נועדה לעזור לענף התיירות לעבור את המשבר.

ערן ניצן: אין לנו ספק שכל פעילות שנעשה לא תביא ליותר תיירים.

ערן ניצן: כמות התיירים שתיכנס לישראל בגדול היא תוצאה של מצב גיאו-פוליטי.

ערן ניצן: כאשר מדינות מזהירות את אזרחיהן לא לנסוע לישראל נתקשה מאוד למשוך לכאן תיירים.

ערן ניצן: משרד התיירות פועל באופן מקצועי בניסיון לתקן קצת את הדברים הללו.

ערן ניצן: אבל בראיית מקרו בתקציב מדינה אתה אומר לעצמך: אני צריך כעת לקצץ, יש לי קושי להוסיף לתיירות, אני אשתדל לא לפגוע שם.

ערן ניצן: אני יודע שהפעולות שלי והיכולת שלי לשלוט על כמות הכניסות של תיירים בישראל היא מצומצמת.

שלום שמחון: אבל יש פעולות שאתה יכול לעשות כדי לתחזק את העסק.

ערן ניצן: זאת הכוונה בדיוק.

ערן ניצן: התפיסה שלנו לא אומרת: אנחנו נגדיל את מספר התיירים הנכנסים לישראל.

ערן ניצן: אנחנו רוצים להשאיר את אותה תשתית שהשקענו בה הרבה מיליארדי שקלים.

מל פולישוק-בלוך: אבל אם הם היו נוקטים בשיטה של עידוד תיירות פנים, למשל להכיר בזה כהוצאה, אז הם לא היו צריכים להשקיע את הכסף מהצד השני והיו להם יותר תיירים.

בנימין אלון: הם מובילים את זה עכשיו ונראה.

ישראל בורוביץ: אפשר לעשות הרבה יותר דברים.

ישראל בורוביץ: כשקם יום אחד בבוקר ראש מינהל התעופה האזרחית וסוגר את שדה התעופה אז הוא שולח את האנשים לחוץ-לארץ.

ישראל בורוביץ: תאמיני לי, עוד לפני הכסף יש המון מה לעשות.

ישראל בורוביץ: זה הבעיה, שמשרד התיירות פועל לבד והרשויות לא עוזרות לו, לא מינהל התעופה, לא רשות שדות התעופה, אף אחד לא עוזר לו, וזה לא עולה כסף.

בנימין אלון: רק למען הצדק, מר ערן ניצן, הסיוע השנה קטן הרבה יותר מבעבר.

בנימין אלון: אין בו סיוע בארנונה וגם הוקטן הסיוע של ---

ערן ניצן: אני רוצה לציין עוד שתי נקודות כלליות.

ערן ניצן: האחת, הוצגה פה הגישה: תנו כסף למשרד התיירות ואנחנו נביא תיירים.

ערן ניצן: אני לא בטוח שזה נכון.

ערן ניצן: זה דבר שעוד לא דנו בו בינינו אבל אני לא בטוח שמשרד התיירות הוא שצריך ללכת לתייר בחוץ-לארץ ולהביא אותו ביד.

ערן ניצן: יש את השוק שיודע לעשות את זה.

ערן ניצן: אנחנו נדבר על זה גם בינינו.

ערן ניצן: נאמר פה גם בין היתר: בואו ננסה לשכנע את הישראלים שלא ייסעו לחוץ-לארץ וישארו בארץ.

ערן ניצן: צריך לקחת בחשבון שביחסים בין מדינות משתדלים לא לעשות את זה, לפחות לא בצורה בולטת.

ערן ניצן: לא היינו רוצים לראות מדינות אחרות אומרות לאזרחים שלהן שיימנעו לנסוע לישראל.

שלום שמחון: השר התייחס לזה, הוא אמר שאין לו מגמה לעשות חסימות.

בנימין אלון: בילטרלית אנחנו חתומים על אמנות, ואני מכבד אותן.

בנימין אלון: אבל מה שנאמר כאן זה עידוד תיירות פנים ברמות המקובלות, כפי שכל מדינה עושה וצריכה לעשות.

שלום שמחון: הזמן שלנו קצר מאוד מכיוון שיש לנו נושא נוסף לעסוק בו, שגם הוא קשור לתיירות, נושא המסעדות האתניות ומי יעבוד בהן.

עמי אתגר: אני רוצה להדגיש, בעיקר אחרי ההערה שלך: אם כל-כך טוב אז מה חסר?

עמי אתגר: – צריך לחזור ולהבין את הנתונים.

עמי אתגר: לפי ניתוח שאנחנו עשינו ושמוסכם על כולם, שנת 2002 נגמרה ברמת תיירות שהיא נמוכה יותר משנת 1966.

עמי אתגר: בשנת 1966 היו בישראל פחות מ-10,000 חדרים והיום יש לנו כ-50,000 חדרים, ואף יותר עם הצימרים.

עמי אתגר: כאשר אנחנו מציבים יעד לגידול מ-860,000 למיליון, צריך לקחת בחשבון שמה-860,000 כ-400,000 זה לא תיירים אלא זה אנשים שבאים לכאן כגרעין קשה לביקורי קרובים ואנחנו כמעט בכלל לא משפיעים עליהם.

עמי אתגר: בניכוי אנשי העסקים מדובר על 300,000 תיירים.

בנימין אלון: הם תיירי-חוץ לפי כל הגדרה.

עמי אתגר: המערכת הזאת נמצאת בשפל שאין לו אח ורע בהיסטוריה של התיירות ובכלכלת ישראל.

עמי אתגר: גם אם ניקח כדוגמה את שנת מלחמת המפרץ ב-1991, שהיו לנו אז 33,000 חדרים, אז היו 1.2 מיליון תיירים.

עמי אתגר: כך שאחוזי הגידול האלה הם קטנים מאוד-מאוד, והם בולטים על רקע הפוטנציאל של התשתית שיכולה לקלוט כמות גדולה הרבה יותר של תיירים.

עמי אתגר: לכן אנחנו כן מעריכים, במיוחד בנקודת המפנה בה אנחנו נמצאים עכשיו, אנחנו לא יודעים בדיוק למה זה יתפתח, שעל קו התפר העדין הזה בין הישרדות ופוטנציאל צמיחה אפשר להביא יותר תיירים לישראל.

עמי אתגר: זאת השקעה כדאית ביותר על רקע העובדה שיש לנו תשתית קיימת.

עמי אתגר: בהחלט יש פה בעיה מה עלינו לעשות אחרי שהשקענו בתשתיות, וזה בהחלט קשור למקורות השיווק שלנו.

עמי אתגר: המערכת הזאת של תשתיות שיווק בחוץ-לארץ התרסקה לגמרי, מערכת הקשרים העסקיים עם סיטונאים שהסקטור הפרטי פיתח זה למעלה מחמישים שנים.

עמי אתגר: ועם כל הכבוד וההערכה לפעולות שמשרד התיירות עושה, ועל זה שהוא מקיש בדלת, אם נעשה בדיקה מי מביא את התיירים, מי מקיש על הדלתות במצב המסוים הזה – זה הסקטור הפרטי, זה סוכני נסיעות שעושים את הפעילות.

עמי אתגר: על רקע הדברים האלה בולט שלא מעמידים להם די אמצעים, גם לו עם הקרנות האלה, כשנגמר להם הכסף אחרי 3 שנים.

עמי אתגר: בשנת 2002 היו לנו 15 מיליון שקל לשיווק ובשנת 2003 רק 10 מיליון שקל.

עמי אתגר: כך שלמעשה היום כשאפשר כן להביא יותר תיירים ואפשר לתמרץ את המערכת – והמערכת גם מתמרצת על בסיס של הצלחה – המערכת הזאת לא מספקת.

שלום שמחון: ראשית, אתה אומר שהענף רחוק מלצאת מהמשבר, הוא עדיין במשבר עמוק.

שלום שמחון: שנית, אתה אומר שמשרד התיירות לא מסייע, ואולי אפילו מפריע?

בנימין אלון: הוא אומר שמערכות השיווק של הענף שלו צריכות תמרוץ.

עמי אתגר: אני אומר שסוכן או בית-מלון ימצא את דרכו בסופו של דבר אבל בהערכות התקציב כדאי היום למדינה וזה האינטרס שלה להשקיע במערכות השיווק.

שלום שמחון: אתה מדבר על כלים אחרים לתמרוץ.

עמי אתגר: יש ירידה גדולה באמצעים שעומדים לרשות המערכת הזאת.

עמי אתגר: מטריד אותנו מאוד איך ייראה תקציב 2004 בתחום השיווק, אילו אמצעים ינתנו.

עמי אתגר: אפשר להביא יותר תיירים למדינת ישראל ואין השקעה טובה יותר מזה למשק הישראלי.

לאה ורון: יש פה נציג של התאחדות סוכני הנסיעות?

לאה ורון: מר פתאל לא הגיע.

עמי אתגר: אני מייצג גם את התאחדות סוכני הנסיעות.

ישראל בורוביץ: אני חושב שהדיון הזה חשוב מאוד ואני מציע להמשיך אותו.

ישראל בורוביץ: לא כדאי לסיים אותו רק בגלל לוח הזמנים.

ישראל בורוביץ: אני רוצה להעיר שתי הערות כלליות.

ישראל בורוביץ: אני חושב שמשרד התיירות עושה עבודה טובה במצב הנוכחי, ולא על זה אני רוצה לדבר.

ישראל בורוביץ: יש לדעתי שתי בעיות שצריך להסתכל עליהן בצורה רצינית.

ישראל בורוביץ: האחת היא התחרות הגוברת מצד המדינות השכנות שלנו, מה שקורה במצרים ובירדן, בעקבה ובים המלח.

ישראל בורוביץ: תיירות היום זה כמו כל מוצר אחר, זה דבר שנמצא על המדף והוא בתחרות.

ישראל בורוביץ: יש לנו תחרות ענקית.

ישראל בורוביץ: משם לדעתי תבוא הרעה.

ישראל בורוביץ: הייתי מציעה שנתרכז בזה.

אליעזר כהן: פעם זה היה משולב.

אליעזר כהן: היום זה לא כל-כך.

ישראל בורוביץ: זה גם לא יהיה אף פעם משולב.

ישראל בורוביץ: הם לא רוצים, הם מסתדרים טוב בלעדנו ועושים עסקים טובים.

ישראל בורוביץ: יש להם היום 15,000-17,000 חדרים.

ישראל בורוביץ: אני יכול להגיד לך שחלק גדול מהתנועה לאילת שגדלה היום לא הולכת לאילת.

ישראל בורוביץ: הם טסים לאילת ועוברים את הגבול.

ישראל בורוביץ: יש היום גידול עצום ביציאה לסיני, וזה הכול תיירים שאנחנו מפסידים במדינה שלנו.

מל פולישוק-בלוך: למה?

מל פולישוק-בלוך: בגלל המחירים?

ישראל בורוביץ: בגלל מחירים ובגלל דברים נוספים.

אבי אלה: זה בוודאי לא בגלל מחירים.

בנימין אלון: יש נתון אחד מדהים.

בנימין אלון: למרות כל החששות שלנו בעבר מעקבה וטאבה, מצבה של טאבה "על הפנים" כרגע.

בנימין אלון: בירדן כולה, כולל עקבה, בשנה טובה יש מיליון תיירים, כשאנחנו רואים את המיליון כשפל.

ישראל בורוביץ: אני מסכים אתך, אבל צריך להסתכל 4-5 שנים קדימה ולא רק על מה שקורה היום.

בנימין אלון: אני מסכים אתך.

ישראל בורוביץ: אני לא רוצה כסף, לא רוצה טובות מאף אחד.

ישראל בורוביץ: אני רוצה שייתנו לעבוד.

ישראל בורוביץ: לא יכול להיות שמינהל התעופה האזרחי במדינת ישראל יעשה כרצונו.

ישראל בורוביץ: כל יום ראשון עד שעה 9:00 בבוקר יש לי יום טוב אך ב-9:00 הם מתחילים לעבוד ואז אנחנו מתחילים לקבל את כל הבלגן.

ישראל בורוביץ: לא יכול להיות שהרשויות האלה לא ינגנו יחד עם משרד התיירות.

ישראל בורוביץ: לא יכול להיות שמינהל התעופה יערים עלינו קשיים ואפילו יעדיף חברות אחרות.

ישראל בורוביץ: תיירות לא יכולה לעבוד בלי תחבורה.

ישראל בורוביץ: יש בעיה בפתיחת שדה התעופה בשעות הבוקר.

ישראל בורוביץ: בקיץ צריך לפתוח אותו לעוד שעה או שעתיים כדי שהחברות הישראליות יוכלו לסובב את המטוס פעמיים ביום באירופה.

ישראל בורוביץ: על-ידי זה נוכל להוזיל את כרטיס הטיסה בכמה עשרות דולרים.

ישראל בורוביץ: אני לא רוצה כסף, רק שייתנו לעבוד, זה הכול.

איתמר ברטוב: אני קופץ ישר לעיקר.

איתמר ברטוב: אני חושב שצריך לדבר על 2004.

איתמר ברטוב: שנת 2004 צריכה להיות שנת התיירות.

איתמר ברטוב: בארגון התיירות שותפים משרד החוץ, שותפות האוניברסיטאות שיכולות למשוך לפה תיירים, שותפים שליחים מכל המשרדים, מהסוכנות, מהמשרד לקליטת העלייה, ממשרד הביטחון.

איתמר ברטוב: צריך להטמיע את המודעות שכל מפגש, הבאת כל אדם לארץ קשורה לעידוד התיירות.

איתמר ברטוב: זה תהליך שצריך להוביל משרד התיירות בעבודת מטה אבל צריך לקשור את כולם.

איתמר ברטוב: יכול להיות שהגורמים החיצוניים יהפכו את הכול לבדיחה אבל צריך להיערך כדי שתהיה התגייסות מוחלטת להבאת אנשים לארץ, שכל איש עסקים שקובע פגישה יעשה מאמץ בכיוון הזה.

ישראל בורוביץ: וכמובן גם כל שר וכל ראש ממשלה.

איתמר ברטוב: בוודאי.

איתמר ברטוב: כל מי שקובע פגישה יחשוב אם הוא עשה כל מאמץ כדי לשכנע את האנשים שהיא תהיה פה.

איתמר ברטוב: אני חושב שעבודת מטה כזאת צריכה להקיף גורמים רבים מאוד.

איתמר ברטוב: לא תמיד המנגינה תהיה בדיוק כמו זאת שתכננו אבל בהחלט המודעות הזאת חשובה, בלי השקעה של אגורה אחת.

איתמר ברטוב: אם יש כסף, שיילך לשמירת התשתיות.

איתמר ברטוב: רק בעבודת מטה אפשר לעשות פה עבודה ענקית.

אליעזר כהן: אני מבין שאתה יושב-ראש אגודת מורי הדרך.

אליעזר כהן: בדיוק כמו שסַפָּר יושב ודופק לך על הראש כי אתה שבוי בידו כל זמן שהוא מספר אותך, כך זה עם מורי הדרך.

אליעזר כהן: התיירים שבויים בידיהם של מורי הדרך למשך הנסיעה באוטובוסים.

אליעזר כהן: גם הישראלים עושים את זה, מעבירים תעמולה פוליטית לטובת ישראל ולטובת הצד היהודי, אבל קיבלתי אינפורמציה בדוקה ממקור ראשון שמורי דרך ערביים פשוט שובים את התיירים שלהם ודופקים להם במוח תעמולה אנטי-ישראלית.

אליעזר כהן: מישהו צריך לטפל בעניין הזה.

מל פולישוק-בלוך: הערה אחת על נושא שהשר לא התייחס אליו, המחירים.

מל פולישוק-בלוך: אם מלון בתל-אביב בשבוע שעבר, על אף המצוקה הכלכלית גבה למעלה מ-500 שקל ללילה אני חושבת שזה פשוט אומר הכול.

מל פולישוק-בלוך: למה שיבואו תיירים במחיר כזה?

אבי אלה: בליסבון ובפריז לוקחים 500 יורו.

מל פולישוק-בלוך: זה לא נכון.

אילן ליבוביץ: אנחנו לא דנו בנושא המחירים ואני חושב שהוא נושא חשוב, בייחוד לעידוד תיירות הפנים.

אילן ליבוביץ: אם אני עם משפחתי היינו בשנה שעברה באילת ושילמנו 3,600 שקל, ועל אותו פרק זמן באותה תקופה השנה ביקשו ממני 5,500 שקל, אז אני לא נסעתי השנה לאילת עם הילדים.

מל פולישוק-בלוך: רק בגלל המחיר אני לא נוסעת.

שלום שמחון: אני רוצה לקבל את ההצעה של מר ישראל בורוביץ ולא לסיים את הדיון.

אליעזר כהן: במיוחד שהוא לא רוצה כסף.

שלום שמחון: אני רוצה להגיד כמה דברים לפני שנאפשר לשר לומר כמה דברי סיכום.

שלום שמחון: סיכום לישיבה הזאת אבל לא לכלל הדיון.

שלום שמחון: בדיון הבא מבחינתנו יכול לבוא רק המנכ"ל.

שלום שמחון: אנחנו דנים פה על אחד הענפים החשובים ביותר לצמיחה במשק, ללא ספק.

שלום שמחון: רואים את זה גם על-פי הנתונים שהצגתם.

שלום שמחון: השאלה המרכזית היא איך אנחנו עוברים את משך הזמן הזה כדי שהמערכת לא תתרסק עוד יותר מעבר למה שקיים בה היום.

שלום שמחון: אני רוצה להגיד דבר מה אישי.

שלום שמחון: גם כאשר ישבנו במשותף סביב אותו שולחן בממשלה, ואני ישבתי לידך, אני חושב שלא שמעת דיונים הרבה יותר מעמיקים בנושאים שאתה עוסק בהם.

שלום שמחון: אני חייב לציין את העבודה המקצועית מאוד, לפחות על-פי האופן שהצגתם כאן את הדברים, שאתה עושה.

שלום שמחון: לא שומעים אותך מתבטא די בתחום הזה אלא בעניינים האחרים.

שלום שמחון: יכול להיות שאם תתבטא הרבה בתחום הזה זה גם יואיל לתחומים האחרים, אבל את זה אני אומר ברמה החברית.

שלום שמחון: אני רואה שמושקעת פה עבודה גדולה מאוד כדי לצאת מהמשבר.

שלום שמחון: כמו שאמרתי, כוועדת הכלכלה אנחנו נשמח בהחלט לתת כתף כדי לסייע ליציאה מהמשבר בענף התיירות.

שלום שמחון: אני יודע שלא הבאנו לידי ביטוי היום את כל המכלול ואת כל הנושאים שהענף עוסק בהם.

שלום שמחון: אני מבטיח שתתקיים ישיבה נוספת.

שלום שמחון: אני רוצה להתנצל בפני החברים, לא ידעתי שהשר מתלהב כל-כך מהנושא שהוא עוסק בו מאחר שאני בדרך כלל שומע אותו מתבטא בנושאים אחרים.

שלום שמחון: לכן גם אפשרתי לגלוש מבחינת לוח הזמנים.

שלום שמחון: אני אעשה כל מאמץ שבהקדם, במהלך הפגרה אנחנו נמצא דרך להביא לידי ביטוי את השלוחות הנוספות של הענף הזה, עם המרכיבים הנוספים, ולהתייחס לדברים שנאמרו כאן.

שלום שמחון: אדוני השר, כמה משפטים לסיכום.

שלום שמחון: לסיכום הישיבה אבל לא לסיכום הדיון.

בנימין אלון: אדוני היושב-ראש, אני מודה לך מאוד על זימון הישיבה הזאת.

בנימין אלון: אני מצטער שלא הספקנו לשמוע את מר רפי גלס ועוד כמה אנשים.

בנימין אלון: אני מבין שיהיה המשך לישיבה הזאת וגם זה מבורך.

בנימין אלון: אני אתן רק תשובה אחת לכמה שאלות שנשאלו ולהערות של מר ערן ניצן, של חבר הכנסת אילן ליבוביץ' ושל חברת הכנסת מל פולישוק-בלוך, ואחר-כך אתייחס למה שאמר חבר הכנסת אליעזר כהן.

בנימין אלון: במשפט אחד, מה דרגת המעורבות של המשרד, למשל בקביעת המחירים?

בנימין אלון: מחירים זה עניין של שוק חופשי אבל למשרד יש say בזה.

בנימין אלון: ואכן כשהמשרד והמדינה נתנו סיוע, אנחנו אז בצורה הכי כנה ישבנו עם בתי-המלון ואמרנו: רבותי, אנחנו רוצים שתהיה פה גם איזה מילה שלכם על פיטורי עובדים, אנחנו רוצים לראות את ההסכם שלכם עם ארגון העובדים לפני שאנחנו נותנים את מה שאתם צריכים, והם עמדו בזה.

בנימין אלון: ההסכמים של התאחדות בתי המלון עם העובדים ראויים לשבח.

בנימין אלון: עסקנו בזה בוועדת העבודה, הרווחה והבריאות.

בנימין אלון: הם עומדים בזה ומחדשים את זה כל הזמן, ויש אווירה טובה של שיתוף פעולה, אווירת צוות, למרות הפיטורים שהיו צריכים לעשות אבל גם את זה אפשר לעשות ברוח טובה יותר מאשר במקומות אחרים.

בנימין אלון: התנאי השני היה – לא בדיוק תנאי אלא הערה – בעניין המחירים.

בנימין אלון: עניין המחירים הוא מורכב.

בנימין אלון: יש מקומות שאני מעיר והם יודעים את זה, ולפעמים גם בהתאחדות בתי-המלון אומרים שהם טועים.

בנימין אלון: אם יש ניצול ציני של איזה תקופה שפתאום הולך ואז מעלים מחירים, כמו שקרה במלחמת המפרץ השנייה שחשבו שאילת תהיה מבוקשת, הם יודעים שמי שעשה את זה שם שגה, והם גם אמרו את זה.

בנימין אלון: אבל מצד שני, צריך להבין שיש לי עניין כמשרד שהענף יהיה רווחי.

בנימין אלון: יש לי עניין לא להעצים את רמת המעורבות שלי.

שלום שמחון: אם יורשה לי להעיר, כשר חקלאות לשעבר הייתי מסתובב בשווקים ואם היה נראה לי שהמחיר של איזה פרי או ירק עובר את הגבול הייתי מתקשר מיד בטלפון ובודק למה זה כך.

בנימין אלון: כך אני נוהג.

מל פולישוק-בלוך: "שינוי" זה לא מפלגה שדואגת רק למה שאתה חושב אלא היא גם דואגת לשוק חופשי ולתחרות הוגנת.

מל פולישוק-בלוך: שלא יהיה ספק.

בנימין אלון: אני יודע.

בנימין אלון: תתפלאי שיש דברים שבהם אנחנו לא רחוקים זה מזה, ויש דברים שאתם צריכים לחזור בתשובה.

בנימין אלון: לעניין המחירים, חבר הכנסת אילן ליבוביץ', השאלה שלך קשה ואין לי עליה תשובה.

בנימין אלון: אם זה בדיוק אותו מקום ואותו זמן והפער כל-כך גדול – אין לי תשובה.

בנימין אלון: אני אבדוק את זה.

בנימין אלון: כשעשינו את הקמפיין והגענו להבנה עם התאחדות בתי-המלון על הורדת מחירים, כל קורא עיתון יכול היה לראות בעמוד האחורי של העיתון דרגות שונות של בתי-מלון: 100 שקלים לאדם, 200 שקלים לאדם, 300 שקלים לאדם, כל מיני דרגות.

בנימין אלון: לא צריך להשוות דווקא את המחיר ב"מלכת שבא" בעונת השיא למחיר במלון 3 כוכבים באירופה.

בנימין אלון: לכן, יש מה שנקרא תרבות שופינג.

בנימין אלון: אתה צריך להשוות מחירים בתנאים מסוימים, בזמנים מסוימים.

בנימין אלון: אני רוצה שוב להודות ולבקש שאם יהיה המשך לדיון נוכל להיות שותפים לו.

שלום שמחון: תודה.